title: Aleksandr Kolobnev

text: Aleksandr Vasiljevitš Kolobnev (, s. 4. toukokuuta 1981 Vyksa, Nižni Novgorodin alue) on venäläinen maantiepyöräilijä, joka aloitti ammattilaisuransa 2002.


title: Aleksandr Kolobnev

text: Kolobnev voitti vuoden 2007 Pariisi–Nizza-ajon kolmannen etapin sooloajon jälkeen. Saman vuoden MM-kilpailuissa hän saavutti hopeaa kuuluttuaan viiden miehen kärkiryhmään, josta Paolo Bettini voitti loppukirin jälkeen kultaa, Kolobnev hopeaa ja Stefan Schumacher pronssia. Kolobnev sijoittui maantieajon MM-kilpailussa toiseksi myös Mendrisiossa 2009. Hän hävisi kilpailun voittaneelle Cadel Evansille 27 sekuntia, mutta kukisti loppukirissä Joaquim Rodríguezin saaden hopeaa. Vuoden 2010 Liège–Bastogne–Liège-klassikossa hän sijoittui toiseksi hävittyään loppukirissä irtiottokumppanilleen Aleksandr Vinokuroville.


title: Aleksandr Kolobnev

text: Kolobnev jäi vuoden 2011 Ranskan ympäriajossa kiinni dopingin käytöstä. Hänen dopingnäytteestään löytyi hydroklooritiatsidia. Urheilun kansainvälinen vetoomustuomioistuin CAS päätti kuitenkin helmikuussa 2012 olla antamatta kilpailukieltoa, koska Kolobnevin todettiin käyttäneen kiellettyä ainetta sisältänyttä tuotetta lääketieteellisistä syistä, ei suorituskykyä parantaakseen.


title: Vektori (biologia)

text: Vektori tarkoittaa biologiassa "kuljettajaa". Epidemiologiassa sillä tarkoitetaan eliötä, joka kuljettaa taudinaiheuttajan isäntäeliöstä toiseen. Tunnettuja esimerkkejä ovat horkkahyttyset ja puutiainen. Molekyylibiologiassa vektori on jokin geeninsiirrossa käytettävä geenin kuljettaja, usein virus tai plasmidi. Viruksen käyttö vektorina edellyttää sen tekemistä ensin lisääntymiskyvyttömäksi. Kun siirrettävä geeni on löydetty ja eristetty, se liitetään vektoriin. Vektori menee isäntäsolun sisälle. Solun sisällä vektori liittää siirrettävän geenin isäntäsolun DNA:han.


title: Kenttähyyppä

text: Kenttähyyppä ("Vanellus indicus") on aasialainen kahlaaja. Lajin nimesi ja kuvaili tieteelle Pieter Boddaert 1783.


title: Kenttähyyppä

text: Linnun pituus on 32–35 cm, siipien kärkiväli 80–81 cm ja paino 180–200 g. Töyhtöhyypän kokoluokkaa oleva kahlaaja, jonka höyhenpuku on pääosin mustavalkoinen, pitkät koivet ovat keltaiset ja nokka punamusta. Selkä ja siipien peitinhöyhenet ovat ruskeat. Sukupuolet ovat samanvärisiä.


title: Kenttähyyppä

text: Eteläaasialainen laji, joka elää Irakista ja Iranista Intiaan ja Kaakkois-Aasiaan aina Malakan niemimaalle saakka. Lajinkanta on elinvoimainen. Pohjoisimmat Keski-Aasian populaatiot ovat muuttolintuja, valtaosa kannasta on paikkalintuja. Lajia ei ole tavattu Suomessa.


title: Kenttähyyppä

text: Monentyyppiset avomaat vesistöjen läheisyydessä.


title: Kenttähyyppä

text: Pesä on avoimesti maassa. Munia on tavallisesti 4, usein 3, joskus 2. Molemmat emot hautovat. Poikaset ovat pesäpakoisia.


title: Kenttähyyppä

text: Maassa elävät hyönteiset ja etupäässä kovakuoriaiset, sekä myös muut pienet selkärangattomat.


title: Bunny Bleu

text: Bunny Bleu (s. 1. kesäkuuta 1964) on yhdysvaltalainen pornonäyttelijä. Hän aloitti pornoalalla 1983 työskennellen niin kutsuttuna "flufferina", eli henkilönä, joka esimerkiksi suuseksillä valmistelee miesnäyttelijän kohtausta varten. Myöhemmin hän sai rooleja elokuvista tunnettujen pornonäyttelijöiden Traci Lordsin ja Christy Canyonin tähdittämissä elokuvissa. Hän piti urallaan tauon palaten alalle uudestaan 1990-luvulla hankittuaan silikonirinnat. Bunny Bleu oli jonkin aikaa naimisissa Lowell Smithin kanssa mutta on sittemmin eronnut.


title: Bunny Bleu

text: Bunny Bleu on saanut uransa johdosta paikan AVN:n "Hall of Fame"sta.


title: Robert Kahn

text: Robert Kahn voi tarkoittaa ainakin seuraavia:


title: Aleksandr Romankov

text: Aleksandr Anatoljevitš Romankov (, s. 7. marraskuuta 1953) on entinen Neuvostoliittoa edustanut miekkailija ja olympiavoittaja. Hänen aseenaan oli floretti.


title: Aleksandr Romankov

text: Aleksandr Romankov saavutti florettimiekkailussa viisi olympiamitalia. Kultamitalin hän voitti joukkuekilpailussa Soulissa 1988. Henkilökohtaisen maailmanmestaruuden hän voitti ennätykselliset viisi kertaa.


title: Simpauttaja (elokuva)

text: Simpauttaja on suomalainen, Veikko Kerttulan ohjaama vuonna 1975 valmistunut televisioelokuva, joka perustuu Heikki Turusen samannimiseen romaaniin.


title: Simpauttaja (elokuva)

text: Elokuva esitettiin televisiossa ensimmäisen kerran helmikuussa 1975. Sen jälkeen elokuva on esitetty uusintana vuosina 1976, 1981, 1985, 1995 ja 2000.


title: Simpauttaja (elokuva)

text: Finnkino julkaisi elokuvan DVD-formaatissa 21. elokuuta 2009.


title: Igor González de Galdeano

text: Igor González de Galdeano Aranzábal (s. 1. marraskuuta 1973 Vitoria-Gasteiz, Álavan maakunta, Espanja) on entinen espanjalainen maantiepyöräilijä. Hän toimii tällä hetkellä Euskaltel-Euskadi-tallin teknisenä asiantuntijana. González de Galdeano aloitti uransa lupaavasti Vitalicio Seguros -tallissa ja sijoittui toiseksi vuoden 1999 Espanjan ympäriajon kokonaiskilpailussa. Hänestä tuli Lance Armstrongin kova kilpakumppani taistelussa Ranskan ympäriajon voitosta. Vuoden 2002 Ranskan ympäriajossa González de Galdeano piti yllään johtajan keltaista paitaa seitsemän päivän ajan ja vuoden 2003 Espanjan ympäriajossa hän johti kokonaiskilpailua yhden päivän. Hänellä on hallussaan ennätys Espanjan ympäriajon nopeimmasta etapista. Vuoden 2001 Espanjan ympäriajon 9. etapilla Logroñosta Zaragozaan hän käytti 179,2 km:n matkaan 3:14.52, jolloin keskinopeudeksi muodostuu 55,18 km/h. Tämän seurauksena hän sai lempinimekseen "Speedy González".


title: Igor González de Galdeano

text: González de Galdeano aloitti ammattilaisuransa vuonna 1995 varsin nuoressa Euskatel-tallissa (nykyisin Euskatel-Euskadi). Talli oli aloittanut toimintansa vain vuotta aiemmin ja kärsi taloudellisista vaikeuksista. González de Galdeano ajoi tallissa kolmen kauden ajan. Kaudeksi 1999 hän siirtyi espanjalaiseen Vitalicio Seguros -talliin ja teki itsensä tunnetuksi kansallisella tasolla. Alkukaudesta hän otti yhden etappivoiton ja sijoittui kokonaiskilpailussa viidenneksi Tirreno-Adriatico-kilpailussa. Myöhemmin kaudella hän sijoittui kolmesti 10 parhaan joukkoon alueellisissa kilpailuissa Espanjassa.


title: Igor González de Galdeano

text: Hän oli kuitenkin parhaassa kunnossa syyskuussa ja voitti kaksi etappia Espanjan ympäriajossa. Hän menetti kokonaiskilpailun voiton Jan Ullrichille hävittyään tälle toiseksi viimeisellä etapilla yli neljä minuuttia. Pistekilpailun voiton hän hävisi kilpailun viimeisellä etapilla Frank Vandenbroucken onnistuttua irtiotossa ja vietyä välikirien pisteet.


title: Igor González de Galdeano

text: Hyvin sujuneen vuoden 1999 jälkeen kausi 2000 oli González de Galdeanolle hieman vaisumpi ja etäännyttyään Vitalicio-Segurosin ydinryhmästä hän siirtyi yhteen parhaista espanjalaistalleista Once-Eroskiin, jonka tallipäällikkönä toimi Manolo Saiz. Tallin päätavoite oli menestyminen Ranskan ja Espanjan ympäriajoissa ja niinpä González de Galdeano pääsi ensimmäisen kerran mukaan Ranskan ympäriajoon kaudella 2001. Once oli uudistanut joukkuettaan. Laurent Jalabert ja Abraham Olano olivat jättäneet tallin ja tallin uusi kapteeni oli Joseba Beloki, joka oli edellisenä vuotena sijoittunut Tourissa kolmanneksi. González de Galdeano näytti erinomaisen aika-ajajan kykynsä sijoittumalla toiseksi prologilla ja 61 km:n mittaisessa henkilökohtaisessa aika-ajossa. Lopputuloksissa hän sijoittui viidenneksi ja auttoi Belokia saavuttamaan toistamiseen kolmannen sijan. González de Galdeano jatkoi hyviä suorituksiaan myös Vueltassa ja sijoittui aika-ajoetapilla neljänneksi ja teki Espanjan ympäriajon ennätyksen nopeimmasta etapista ajamalla 179,2 km:n matkan keskinopeudella 55,18 km/h. Suorituksestaan hän sai lempinimekseen "Speedy González".


title: Igor González de Galdeano

text: Kaudella 2002 González de Galdeano otti ensimmäistä kertaa yhteen Lance Armstrongin kanssa, joka oli tuolloin jo kolminkertainen Ranskan ympäriajon voittaja. GP Midi Libre -kilpailussa González de Galdeano voitti Armstrongin aika-ajossa ja Armstrongin hyökättyä vuoristossa González de Galdeano sijoittui kokonaiskilpailussa toiseksi. Taisto jatkui Ranskan ympäriajossa, kun Once-Eroski voitti Armstrongin US Postal Service -tallin joukkueaika-ajossa. González de Galdeano piti hallussaan johtajan keltaista paitaa 7 päivän ajan. Armstrong kuitenkin lopulta vei kokonaiskilpailun voiton, mutta Once-Eroski paransi suoritustaan edellisestä vuodesta ja Joseba Beloki nousi kokonaiskilpailun toiseksi ja Armstrongin selkeimmäksi uhkaajaksi. González de Galdeano sijoittui jälleen viidenneksi ja José Azevedon hyvän suorituksen (kuudes) ansiosta Once-Eroski vei joukkuekilpailun voiton. González de Galdeano voitti myös Espanjan aika-ajomestaruuden sekä Saksan ympäriajon kokonaiskilpailun ja sijoittui maailmanmestaruuskilpailujen aika-ajossa pronssille.


title: Igor González de Galdeano

text: Loukkaantumiset ja Ranskan valtion byrokratia estivät González de Galdeanoa osallistumasta vuoden 2003 Ranskan ympäriajoon. Ranskan viranomaiset tuomitsivat González de Galdeanon dopingrikkomuksesta, koska hän oli käyttänyt astman hoidossa salbutamolia. Kansainvälinen pyöräilyliitto UCI ei kuitenkaan katsonut tapausta rikkomukseksi, joten González de Galdeano ei saanut rangaistusta. Ranskan viranomaiset kuitenkin noudattivat tiukkaa linjaa ja kielsivät González de Galdeanon kilpailemisen Ranskassa 6 kuukauden ajanjaksolla Tourin aikana. Hän kuitenkin jälleen osoitti vahvuutensa Saksan ympäriajossa ja sijoittui toiseksi kilpailun 5. etapilla. Toiseksi viimeisellä etapilla hän kuitenkin kaatui ja häneltä murtui solisluu. Tämä teki tyhjäksi González de Galdeanon suunnitelman valittaa Ranskan viranomaisten asettamasta kilpailukiellosta ja hänen oli odotettava rauhassa Vueltaa. Vuoden 2003 Espanjan ympäriajo jäi González de Galdeanon viimeiseksi suureksi ympäriajoksi yhtenä ennakkosuosikkina. González de Galdeano oli valittu joukkueen kapteeniksi, mutta nuori tallikaveri Isidro Nozal ajoi hyvin aina toiseksi viimeiselle etapille saakka, jolla hän hävisi kokonaiskilpailun voittaneelle Roberto Herasille yli kaksi minuuttia. González de Galdeano sijoittui lopputuloksissa neljänneksi.


title: Igor González de Galdeano

text: Vuoden 2004 Espanjan ympäriajon käynnistyttyä González de Galdeano oli uuden tallikapteenin Roberto Herasin ja tämän luottoapuajajan Isidro Nozalin varjossa. González de Galdeano lopetti uransa 32. syntymäpäivänään 1. marraskuuta 2005 sanoen kadottaneensa motivaation ajamiseen.


title: Igor González de Galdeano

text: Vuonna 2006 González de Galdeano opiskeli Baskimaan yliopistossa ja toimi Euskaltel-Euskadi-tallin teknisenä asiantuntijana tehtävänään huolehtia tallin harjoituksista ja matkasuunnitelmista.


title: Louise Frevert

text: Louise Frevert (s. 31. toukokuuta 1953 Frederiksberg, Tanska) on tanskalainen Tanskan kansanpuolueen ja Keskustademokraattien parlamentaarikko ja entinen pornonäyttelijä. Ennen siirtymistään politiikkaan hän esitti itämaista tanssia ja esiintyi tanskalaisen pornotuottajan Color Climaxin elokuvissa. Frevert on avoin lesbo ja on aviossa naisen kanssa.


title: Louise Frevert

text: Vuonna 2005 Frevertin nettisivuilla oli muslimimiehiä halventavaa aineistoa, joka herätti huomiota joukkotiedotusvälineiden ja viranomaisten keskuudessa.


title: Pandion

text: Pandion viittaa seuraaviin asioihinPandion () oli useamman eri hahmon nimi kreikkalaisessa mytologiassa:


title: Jakov Rylski

text: Jakov Anufrijevitš Rylski (, 25. lokakuuta 1928 – 9. joulukuuta 1999) oli Neuvostoliittoa edustanut miekkailija ja olympiavoittaja. Hänen aseenaan oli säilä.


title: Jakov Rylski

text: Jakov Rylski saavutti säilämiekkailun joukkuekilpailussa kaksi olympiamitalia: pronssia Melbournessa 1956 ja kultaa Tokiossa 1964. Henkilökohtaisessa kilpailussa hän sijoittui kahdeksanneksi Roomassa 1960 ja neljänneksi Tokiossa 1964.


title: Jakov Rylski

text: Henkilökohtaisen maailmanmestaruuden Rylski voitti kolme kertaa.


title: Geenipyssy

text: Geenipyssy tai "geenitykki" on geeninsiirrossa käytettävä laite, jolla siirrettävä geeni mekaanisesti "ammutaan" soluun. "Ammuksena" on makrokantaja, joka kiihtyy ja pysähtyy nopeasti. Tällöin makrokantajan sisältämät mikrokantajat irtoavat ja tunkeutuvat soluihin. Mikrokantajat ovat siirrettävällä geenillä päällystettyjä kulta- tai volframihiukkasia. Ampumisen jälkeen siirrettävän geenin toivotaan liittyvän kohdesolun tuman DNA:han. Liittyminen tapahtuu harvoin.


title: Geenipyssy

text: "Ammuksena" voidaan käyttää myös pelkkiä mikrokantajia.


title: Geenipyssy

text: Geenipyssyjä käytetään etenkin yksisirkkaisten kasvien geeninsiirtoon, sillä tavalliset vektorit eivät sovellu siihen.


title: Ken Daneyko

text: Ken Daneyko (synt. 17. huhtikuuta 1964 Windsor, Ontario) on entinen jääkiekkoilija. Hän pelasi puolustajana koko uransa New Jersey Devils -joukkueessa NHL:ssä.


title: Ken Daneyko

text: Daneyko aloitti uransa Yorkton Terriersissä SJHL:ssä 1979. Seuraavaksi kaudeksi hän siirtyi WHL:ään, ensin Great Falls Americansiin ja sitten Spokane Flyersiin. Hyvät esitykset johtivat siihen, että hänet varattiin numerolla 18 New Jersey Devilsiin vuonna 1982.


title: Ken Daneyko

text: Daneykon ensimmäinen kausi NHL:ssä kului poukkoillessa NHL:n ja WHL:n välillä. Kaksi seuraavaa puolestaan farmijoukkueen Maine Marinersin ja Devilsin kokoonpanojen välillä. Daneykon läpimurtokausi oli 1985–86, jonka jälkeen hän pysyi Devilsin kokoonpanossa uransa loppuun asti.


title: Ken Daneyko

text: Daneyko tuli tunnetuksi etenkin puolustavana puolustajana, joka ei kaihtanut rajuja otteita ja uhrauksia. Mm. hän menetti etuhampaansa syöksyessään kiekon eteen. Hän oli fanien suosikki ja hänen harva hymynsä oli laajalti tunnettu. Fanit nimesivät hänet "Mr. Deviliksi", sillä hän pysyi koko uransa joukkueessa.


title: Ken Daneyko

text: Urallaan Daneyko onnistui samaan yli 2500 rangaistusminuuttia, ja vaikkei hän ollutkaan pisteitä tekevä puolustaja, sai hän paljolti peliaikaa. Devils jäädytti Daneykon pelinumeron nro. 3:n vuonna 2006.


title: Ken Daneyko

text: 1990-luvun lopussa Daneyko kärsi alkoholismista, mutta GM Lou Lamoriello ei suostunut erottamaan häntä, vaan määräsi hänet vieroitukseen. Daneyko pääsi eroon alkoholista, ja pelasi joka ottelun vuoden 2000 pudotuspeleissä voittaen Bill Masterton Memorial Trophyn.


title: Ken Daneyko

text:
Scott Stevensin kanssa Daneyko oli voittamassa Devilsille Stanley Cupin kolmesti: 1994–95, 1999–00 ja 2002–03. Daneyko lopetti uransa kolmanteen Stanley Cup -voittoon.
Nykyään Daneyko toimii kommentaattorina ja ammattilaisanalyytikkona MSG+ -tv-kanavalle Devilsin otteluiden erätauoilla.


title: Tonetti

text: Tonetti on okariinan lähisukulainen, 1940–1950-luvulla Yhdysvalloissa suosittu muovista valettu puhallinsoitin. Tonetissa on 8 sormiaukkoa, joilla voidaan tuottaa nooni.


title: Aleksei Nikantšikov

text: Aleksei Vladimirovitš Nikantšikov (, 30. heinäkuuta 1940 – 28. tammikuuta 1972) oli Neuvostoliittoa edustanut miekkailija ja olympiamitalisti. Hänen aseenaan oli kalpa.


title: Aleksei Nikantšikov

text: Aleksei Nikantšikov saavutti kalpamiekkailun joukkuekilpailussa hopeaa Méxicossa 1968. Hän osallistui myös Tokion 1964 olympialaisiin, joissa Neuvostoliiton kalpajoukkue sijoittui seitsemänneksi.


title: Aleksei Nikantšikov

text: Henkilökohtaisen maailmanmestaruuden Nikantšikov voitti kolme kertaa.


title: Nathaniel Bar-Jonah

text: David Paul Brown eli vuodesta 1991 Nathaniel Benjamin Levi Bar-Jonah (15. helmikuuta 1957 – 13. huhtikuuta 2008) oli yhdysvaltalainen rikollinen, joka syntyi Worcesterissa, Massachusettsissa, ja oli kuollessaan istumassa Montanan osavaltiossa 130 vuoden tuomiotaan.


title: Nathaniel Bar-Jonah

text: Bar-Jonahin rikoshistoria alkaa jo 1970-luvulta. Vuonna 1974 hän esiintyi poliisina 8-vuotiaalle pojalle ja hyväksikäytti tämän. Hän on maansa pahamaineisimpia lasten hyväksikäyttäjiä ja kohdistanut äärimmäisen väkivaltaisia seksuaalirikoksia sekä tyttöihin että poikiin.


title: Nathaniel Bar-Jonah

text: Bar-Jonahin uuden pidätyksen yhteydessä vuonna 1999 hänen kotoaan löytyi varsin raskauttavana pidettyä aineistoa, kuten pienten lasten kuvia. Poliisi epäili häntä 6. helmikuuta 1996 kadonneen 10-vuotiaan Zachary Ramsayn murhasta, mutta syytteistä luovuttiin, sillä äiti uskoi vakaavasti poikansa olevan yhä elossa.


title: Nathaniel Bar-Jonah

text: Bar-Jonah väitettiin myös paloitelleen ruumiin; hänen väitettiin lisäksi olleen ihmissyöjä, sillä hänen hallustaan löytyi hänen kirjoittamiaan reseptejä ihmislihasta tehtäville ruoille. Hänelle oli alun perin tarkoitus hakea kuolemantuomiota, mutta rangaistusta lievensi syytteiden muuttaminen hieman vähemmän raskaiksi. Hänet osoitettiin lopulta syylliseksi vapaudenriistoihin, törkeisiin pahoinpitelyihin ja seksuaalisiin hyväksikäyttöihin, ja hänen 130-vuotinen tuomionsa pysyi muuttumattomana valituksen yhteydessä vuonna 2004.


title: Nathaniel Bar-Jonah

text: 51-vuotiaan Bar-Jonahin kuolemasta ilmoitettiin huhtikuussa 2008.


title: Banksin niemimaa

text: Banksin niemimaa on Uuden-Seelannin Eteläsaaren itärannikolla Tyynenmereen työntyvä, pallomaisen muotoinen maa-alue. Sen pinta-ala on hieman yli 1 000 km².


title: Banksin niemimaa

text: Vuodesta 1989 aina 6. marraskuuta 2006 Banksin niemimaa muodosti oman Banksin niemimaan hallinnollisen alueen, joka 2006 yhdistettiin Christchurchin kaupungin hallinnolliseen alueeseen.


title: Banksin niemimaa

text: Banksin niemimaata ympäröi pohjoisessa, idässä ja etelässä Tyyni valtameri.


title: Banksin niemimaa

text: Geologisesti Banksin niemimaa koostuu kahden kilpitulivuoren, Lytteltonin ja Akaroan, jäänteistä. Tuliperäisen toiminnan seurauksena nämä kaksi tulivuorta nostivat mereen erillisen saareen n. 8 miljoona vuotta sitten, mioseenikaudella. Vuortenhuiput kohosivat jopa 1500m korkeuteen. Entisten tulivuorten suurimmista kraattereista muodostuivat nykyiset Lytteltonin ja Akaroan lahdet. Etelä-Alppien eroosio puolestaan synnytti Canterburyn tasangon, joka yhdistää Banksin niemimaan Etelä-Saareen.


title: Banksin niemimaa

text: Löytöretkeilijä James Cook sai ensimmäisenä eurooppalaisena niemimaan näköpiiriinsä vuonna 1769 ensimmäisellä maailmanympäripurjehduksellaan ja nimesi sen "Endeavour-"aluksellaan matkustaneen luonnontutkijan Joseph Banksin mukaan. Cook luuli tuolloin maa-aluetta virheellisesti saareksi, koska ei pystynyt näkemään matalaa Canterburyn tasankoa, joka liittää sen osaksi Eteläsaarta.


title: Banksin niemimaa

text: 1830-luvulla tultaessa Banksin niemimaasta oli muodostunut eurooppalaisten valaanpyynnin keskus. Eurooppalaisten vaikutusvallan kasvaessa maoriväestön määrä romahti. Syinä tähän olivat eurooppalaisten mukanaan tuomat sairaudet sekä tuliaseet, joiden käyttöönotto kasvatti heimojen välisissä sodissa kaatuneiden määrää.


title: Maria Wetterstrand

text: Ingrid Maria Wetterstrand (s. 2. lokakuuta 1973 Eskilstuna, Ruotsi) on ruotsalainen poliitikko. Hän oli Ruotsin vihreiden (Miljöpartiet de Gröna) kansanedustaja vuosina 2001–2011 ja toinen puheenjohtaja yhdessä Peter Erikssonin kanssa vuosina 2002–2011.


title: Maria Wetterstrand

text: Wetterstrand liittyi puolueeseen vuoden 1988 eduskuntavaalien jälkeen, ja perusti vihreiden nuorten paikallisjärjestön kotipaikkakunnalleen Eskilstunaan. Vuosina 1996–1999 hän toimi valtakunnallisen Grön Ungdomin puheenjohtajana. Wetterstrand on valmistunut biologiksi Göteborgin yliopistosta.


title: Maria Wetterstrand

text: Maria Wetterstrand oli naimisissa Suomen vihreiden puheenjohtajan, kansanedustaja Ville Niinistön kanssa 2004–2012. Heillä on kaksi lasta: vuonna 2004 syntynyt poika ja vuonna 2007 syntynyt tyttö.


title: Clive Donner

text: Clive Donner (21. tammikuuta 1926 Lontoo – 6. syyskuuta 2010) oli brittiläinen televisio- ja elokuvaohjaaja.


title: Clive Donner

text: Donnerin ura elokuvien parissa alkoi leikkaajan apulaisena ja sitten leikkaajana. 1950-luvulla hän ohjasi joitakin televisiosarjojen jaksoja sekä pienen budjetin elokuvia Pinewood-studioilla. Innovatiivisen ohjaajan maineen Donner sai 1960-luvun alkupuolen elokuvillaan "Caretaker – Kuokkavieras" (1963) ja "Ainoastaan parasta" (1964). "Caretaker – kuokkavieraasta" hänet palkittiin Berliinin elokuvajuhlien Hopeisella karhulla, ja elokuva oli ehdolla myös Kultaisen karhun saajaksi.


title: Clive Donner

text: Donnerin ensimmäinen Hollywood-tuotanto, komediaelokuva "Hei Pussycat" (1965), oli kaupallinen menestys. Vuoden 1969 historiallista draamaa "Veriset kilvet" pidettiin kuitenkin katastrofaalisen huonona, ja Donnerin elokuvaura hiipui. 1970–1980-luvuilla hän työskenteli mainoselokuvien, teatterin ja erityisesti television parissa. Hänen televisiouransa parhaiksi tuotoksiksi elokuvakriitikko Pertti Avola mainitsee Dickens-filmatisoinnit "Oliver Twist" (1982) ja "A Christmas Carol" (1984) sekä trillerin "Rogue Male" (1976).


title: Clive Donner

text: Donner oli naimisissa Jocelyn Rickardsin kanssa vuodesta 1968 tämän kuolemaan 7. heinäkuuta 2005.


title: Grigori Kriss

text: Grigori Jakovlevitš Kriss (, s. 24. joulukuuta 1940 Kiova) on entinen Neuvostoliittoa edustanut miekkailija ja olympiavoittaja. Hänen aseenaan oli kalpa.


title: Grigori Kriss

text: Grigori Kriss voitti kalpamiekkailussa olympiakultaa Tokiossa 1964. Joukkuekilpailussa Neuvostoliitto jäi seitsemänneksi. Méxicon 1968 olympialaisissa Kriss sai hopeaa niin henkilökohtaisessa kilpailussa kuin joukkuekilpailussakin. Münchenin 1972 olympialaisissa hän sai pronssia joukkuekilpailussa.


title: Grigori Kriss

text: Henkilökohtaisen maailmanmestaruuden Kriss voitti vuonna 1971 Wienin MM-kilpailuissa.


title: Got Talent

text: Got Talent on tositelevisioformaatti, jota on esitetty useassa eri maassa, muun muassa Yhdysvalloissa, Ranskassa, Britanniassa, Portugalissa, Kreikassa, Belgiassa, Suomessa, Venäjällä ja Ruotsissa. Ohjelman ideana on etsiä lahjakkainta ja lupaavinta viihdekykyä. Ohjelmaan hakee niin akrobaatteja, taikureita, muusikkoja, stand up -koomikkoja kuin tanssijoitakin. Talent toimii kuten muutkin samantyyppiset kilpailuohjelmat, esimerkiksi "Idols" ja "Tanssi jos osaat". Esikarsinnan läpäisevät jatkavat eteenpäin kohti finaalia ja voittoa. Esikarsinnassa raatina toimii puolueeton tuomaristo, ja loppupeleissä katsojilla on mahdollisuus äänestää oma suosikkinsa.


title: Bruno Habarovs

text: Bruno Habarovs (30. huhtikuuta 1939 Riika – 29. elokuuta 1994 Riika) oli latvialainen, Neuvostoliittoa edustanut miekkailija ja olympiamitalisti. Hänen aseenaan oli kalpa.


title: Bruno Habarovs

text: Bruno Habarovs voitti kalpamiekkailun henkilökohtaisen maailmanmestaruuden Budapestissa 1959. Seuraavana vuonna Rooman olympialaisissa hän saavutti pronssia niin henkilökohtaisessa kilpailussa kuin joukkuekilpailussakin. Hän osallistui vielä Tokion 1964 olympialaisiin mutta ilman suurempaa menestystä.


title: Troff

text: Troff on tekstinmuotoiluohjelmisto, joka on alun perin kehitetty AT&T:llä Unix-käyttöjärjestelmään.


title: Troff

text: Troffin syöttökieli on täysin ohjelmoitavissa. Taulukoiden, kaavioiden ja matemaattisten kaavojen tuottamisen helpottamista varten on erillisiä esikääntäjiä. Troffin ohjaukseen käytetään tekstitiedostoa, jota voi muokata, käsitellä ja säilyttää käyttäjän valitsemilla työkaluilla.


title: Troff

text: Eri käyttötarkoituksia varten on kehitetty erilaisia laajoja makropaketteja. Tyypillinen troff-toteutus sisältää me-makrot tieteellisten tutkimusjulkaisujen tuottamista varten, man-makrot Unixin manuaalisivujen tuottamiseen sekä ms- ja mm-makrot kirjeitä, kirjoja, muistioita ja raportteja varten.


title: Troff

text: Troffin kehittyessä todettiin, ettei kaikkea voida tehdä helposti pelkällä troff-kielellä. Tämän takia alettiin kehittää esikääntäjiä. Ne muuttavat tietyntyyppisiä osia dokumentista troff-syötteeksi kelpaavaan muotoon. Esikääntäjät toimivat Unix-maailman filosofian mukaisesti, eli yksittäisen tehtävän hyvin suorittavan ohjelman tuloste sopii toisen ohjelman syötteeksi. Esikääntäjiä ovat mm.


title: Chameleon

text: Chameleon on saksalaisen metallimusiikkia esittävän Helloween-yhtyeen viides studioalbumi.


title: Chameleon

text: "Chameleon" on eittämättä Helloweenin uran musiikillisesti kokeellisin studioalbumi. Se eroaa huomattavasti yhtyeelle ominaisesta, raskaammasta power metal-musiikista, ja se lähentelee musiikillisesti lähinä progressiivista rockia ja lähentelee ajoittain jopa popmusiikkia. Vaikka yhtyeen musiikki oli kehittynyt kevyempään suuntaan jo vuoden 1991 studioalbumilla "Pink Bubbles Go Ape", "Chameleonilla" esiteltiin täysin uudenlainen Helloween. Musiikillisen tyylisuunnan jopa radikaali muutos vieraannutti monia yhtyeen faneja, minkä vuoksi "Chameleonin" myynti jäi varsin suppeaksi. Se on myyntiluvuiltaan kaikkien aikojen kehnoimmin menestynyt Helloweenin studioalbumi, ja samalla myös viimeinen studioalbumi jolla laulaja Michael Kiske sekä rumpali Ingo Schwichtenberg esiintyvät.


title: Chameleon

text:
"Chameleon" esitteli musiikillisesti sekä poikkeuksellista Helloweenia että poikkeuksellista metallimusiikkia. Albumin materiaali sisältää esimerkiksi syntetisaattoreita, viuluja, urkuja, puhallinsoittimia, akustisia kitaroita ja jopa lapsikuoron laulua yhdistettynä swingin, kantrin, grungen, progressiivisen rockin ja popin elementteihin.
"Chameleonia" seuranneen kiertueen lipunmyynti kärsi albumin uuden tyylisuunnan vuoksi enemmän kuin kertaakaan Helloweenin historiassa. Yhtye konsertoi albumin tiimoilta myös Suomessa esiintyen Helsingin Kulttuuritalolla 14. syyskuuta vuonna 1993. Kiertueen päätyttyä sekä Kiske että Schwichtenberg saivat lähteä yhtyeestä, ja heidät korvattiin Andi Derisillä ja Uli Kuschilla, ja vuonna 1994 ilmestyneellä "Master of the Rings"-studioalbumilla Helloween teki paluun raskaaseen musiikkiin.


title: Chameleon

text: Albumilta julkaistiin vuoden 1993 aikana neljä singleä; "When the Sinner", "Step Out of Hell", "Windmill" ja "I Don't Wanna Cry No More", joista "Step Out of Hell" julkaistiin ainoastaan Japanissa.


title: Chameleon

text: Kutsutut


title: Viktor Krovopuskov

text: Viktor Aleksejevitš Krovopuskov (, s. 29. syyskuuta 1948) on entinen Neuvostoliittoa edustanut miekkailija ja olympiavoittaja. Hänen aseenaan oli säilä.


title: Viktor Krovopuskov

text: Viktor Krovopuskov voitti säilämiekkailussa neljä olympiakultaa. Hän voitti sekä henkilökohtaisen kilpailun että joukkuekilpailun kultaa Montrealissa 1976 ja Moskovassa 1980.


title: Viktor Krovopuskov

text: Henkilökohtaisen maailmanmestaruuden Krovopuskov voitti kahdesti ja joukkuemaailmanmestaruuden viidesti.


title: Color Climax

text: Color Climax on tanskalainen pornotuotantoyhtiö. Sen pääkonttori sijaitsee Kööpenhaminassa. Yhtiö oli määrällisesti johtava eurooppalainen pornotuottaja aina 1990-luvulle asti. Sittemmin sen tuotanto on taantunut mutta johtuen sen aikoinaan tuottaman "klassisen" 1970-luvun pornon kysynnästä yritys toimii yhä käyttäen internetiä jakelukanavana.


title: Color Climax

text: Color Climax levitti 1970-luvulla pornoelokuvia 8 mm kaitafilmeinä. Tultaessa 1980-luvulle video syrjäytti filmin ja jotakin vanhoja elokuvia julkaistiin uudelleen videolla. Yhtiön elokuvissa kuvattiin laaja-alaisesti kaikenlaista seksiä, mutta myös eläinseksiä, transseksuaaleja ja muita harvemmin nähtyjä erikoisuuksia. Myös virtsaaminen kuvattiin tavanomaisena sukupuolisena aktina.


title: Color Climax

text: Color Climax on myös tunnettu pornolehdistään Color Climax ja Rodox. Lehdissä julkaistut kuvat ovat yhä nähtävillä yhtiön pitämillä websivuilla ja laajasti tekijänoikeuksia rikkoen kaikkialla internetissä.


title: Peter Agre

text: Peter Agre (s. 30. tammikuuta 1949) on yhdysvaltalainen lääkäri ja tiedemies. Hänelle myönnettiin vuonna 2003 Roderick MacKinnonin kanssa jaettu Nobelin kemianpalkinto ensimmäisen akvaporiinin löydöstä 1992. Hän on Johns Hopkinsin yliopiston professori ja työskentelee myös Duke Universityssä.


title: Peter Agre

text: Agre syntyi Northfieldissä, Minnesotassa. Hän valmistui "Bachelor of Arts" -arvolla Augsburg Collegesta Minneapolisissa ja lopulta vuonna 1974 lääketieteen tohtoriksi Johns Hopkinsin yliopiston lääketieteellisestä Baltimoressa. Hänet valittiin Kansalliseen tiedeakatemiaan vuonna 2000 ja Yhdysvaltain taiteiden ja tieteiden akatemiaan vuonna 2003. Hänellä on ruotsalaisia ja norjalaisia sukujuuria.


title: Peter Agre

text: Agre, partiolainen, on "Eagle Scout" ja voittanut "Distinguished Eagle Scout Awardin". Hän kannattaa tieteen vahvempaa edustusta hallituksessa ja harkitsi itse osallistumista Yhdysvaltain senaatinvaaleihin 2008. Elokuun lopussa 2007 hän kuitenkin ilmoitti päätöksenään, ettei tule asettumaan ehdolle. Yhdysvaltain senaatissa ei ole koskaan istunut Nobel-palkittua tutkijaa.


title: Peter Agre

text: Agre meni 29. maaliskuuta 1975 naimisiin Mary Macgillin kanssa. Parilla on lapsia; tytär Lydia kuoli joulukuussa 1983 ollessaan vasta vauvaikäinen.


title: Embeth Davidtz

text: Embeth Jean Davidtz (s. 11. elokuuta 1965 Lafayette, Yhdysvallat) on yhdysvaltalaissyntyinen eteläafrikkalainen näyttelijä.


title: Embeth Davidtz

text: Davidtz syntyi Indianan osavaltion Lafayettessa, kun hänen eteläafrikkalainen isänsä oli opiskelemassa kemiantekniikkaa Purduen yliopistossa. Hänen vanhempansa, John ja Jean Davidtz, muuttivat myöhemmin Trentoniin New Jerseyhin ja lopulta takaisin Etelä-Afrikkaan, jolloin Davidtz oli yhdeksänvuotias. Davidtz valmistui Pretorian Glen High Schoolista vuonna 1983.


title: Embeth Davidtz

text: Davidtz näytteli Etelä-Afrikassa afrikaansin- ja englanninkielisissä elokuvissa sekä teatterissa ennen kuin muutti Hollywood-uran perässä Los Angelesiin vuonna 1992.


title: Onkologia

text: Onkologia (kasvainoppi ) on syöpäsairauksia käsittelevä lääketieteen osa-alue. Potilasta hoitava onkologi voi koordinoida syöpään liittyviä asioita myös lääketieteen ulkopuolelta: mahdollisesti fysioterapiaa tai muuta kuntoutusta, tai vaikkapa syöpäsairauksiin liittyviä perinnöllisyysselvityksiä.


title: Onkologia

text: Onkologian tutkimus- ja työskentelykohteita ovat


title: Suomisen Olli yllättää

text: Suomisen Olli yllättää on Orvo Saarikiven ohjaama mustavalkoinen suomalainen elokuva vuodelta 1945. Se valmistui kuudesta Suomisen perhe -elokuvasta viidentenä. Elokuva kertoo Helsingin Töölössä asuvan Suomisen Ollin ja hänen koulukavereidensa vaikeuksista palata sotamiehistä koulupojiksi.


title: Suomisen Olli yllättää

text: "Suomisen Olli yllättää" esitettiin televisiossa ensimmäisen kerran 4. toukokuuta 1958. Elokuva on mustavalkoinen ja se on julkaistu DVD:nä.


title: Suomisen Olli yllättää

text: Toinen maailmansota on päättynyt. Muiden mukana myös Olli, Eka, Janne ja Polle luopuvat aseistaan ja valmistautuvat siviiliin. Polle iloitsee edessä avautuvasta vapaasta elämästä, johon Olli toteaa: "Koululaisiahan meistä kaikista taas tulee!" Kotona Ollia odottaa iloinen vastaanotto. Perhe on tyytyväinen, kun poika on saatu ehjänä kotiin. Ensimmäisen siviili-iltansa Olli viettää elokuvissa tyttöystävänsä Ritvan kanssa. Suhde vaaleahiuksiseen neitoon on kuitenkin laimenemaan päin. Palatessaan yksin elokuvista Olli törmää Ekaan, jonka luo hän lähtee vierailulle. Myös Laura, Ekan sisko, on kotona ja puheeksi tulevat kouluasiat. Armeijalle aikaansa antaneet miehet ovat jääneet jälkeen kouluopinnoissa. Laura lupaa auttaa ja lättyjen paiston lomassa hän vaihtaa Ollin kanssa muutaman lemmekkään katseen. Ollille, Ekalle ja muille rintamalla olleille tulee yllättäviä vaikeuksia sopeutua koulupojan asemaan. Erityisesti opettaja Kaislan eli "Kuikan" pedagogiset kyvyt osoittautuvat vajavaisiksi, hän ei tule lainkaan toimeen sotaväestä palanneiden oppilaiden kanssa. Opettajat jakautuvat kahteen rintamaan poikien suhteen, osa ymmärtää heidän asemansa kirjan ja kiväärin välissä, osa haluaisi vetää tiukkapipoista linjaa. Olli ja Eka ovat kateellisia Jannelle, joka on valmistumassa ammattiin, ja on kenties vuoden päästä jo naimisissa! Kotonakin Olli on huonotuulinen ja hermostunut. Opiskelun sijasta hän alkaa keskittyä yhä tiiviimmin hauskanpitoon.


title: Suomisen Olli yllättää

text: Ollin rahat hupenevat nopeasti ja hän velkaantuu. Ratkaisu rahahuoliin istuu ravintolassa turkiksiin verhoutuneena, jalokiviä kimallellen. Tyylikäs rouva Zuleima Johansson tarvitsee apulaisia ostamaan koruja puolestaan. Sodanjälkeisen inflaatiovaaran takia hän aikoo sijoittaa erään henkilön rahoja niin sanottuun reaaliomaisuuteen, jonka saanti on ankarasti säännösteltyä. Olli, Polle ja Eka alkavat juosta Zuleiman bulvaaneina koruliikkeissä. Poikien vieraillessa Zuleiman luona tämän rikoskumppani tulee paikalle. Eräiden varastettujen turkisten suhteen on aivan hurja kiire! Ne on saatava pian pois Zuleiman asunnosta. Rikoskumppaninsa kanssa Zuleima järjestää näytelmän pojille, jossa edellinen esittää Zuleiman väkivaltaista entistä puolisoa, joka uhkaa viedä Zuleiman turkikset saadakseen rahaa viinaan. Hyvässä uskossa Olli, Polle ja Eka alkavat salakuljettaa turkiksia turvaan Zuleiman asunnosta. Pojat voivat jatkaa rilluttelua Zuleimalta saamillaan palkkioilla. Viini virtaa ja koulunkäynti kärsii. Ollin vanhemmat Väinö ja Aino huolestuvat poikansa yöjuoksuista. Kotona Olli hermostuu vanhemmilleen. Raivostuneena hän tilittää, ettei ollut lainkaan liian nuori lähtemään sotaan ja nyt häntä yritetään taas paimentaa kuin keskenkasvuista. Purkauksen jälkeen Olli ja Eka viettävät villin illan ja villin yön. Seuraa krapulapäivä, jolloin Olli ja Eka lupaavat Lauralle parantaa tapansa.


title: Suomisen Olli yllättää

text: Tilanne mutkistuu, kun Zuleiman epämääräiset aikeet paljastuvat pojille. He tajuavat olleensa osa rikollista toimintaa. Olli masentuu ja alkaa miettiä äärimmäistä vaihtoehtoa. Hän aikoo tappaa itsensä huoneessaan, mutta peruu aikeensa. Zuleiman tapaus on puheenaiheena myös Suomisten päivällispöydässä. Ensimmäisestä Suomisen perhe -elokuvasta tuttu Kerttu on herrasväen vieraana ja hehkuttaa kuinka hienoa on, että Suomessakin on kansainvälisen tason rikollisia! Olli tietenkin vaivaantuu tilanteesta. Odottaako vankila hyvinkasvatettua Suomisen vesaa? Laura kehottaa Ollia kertomaan Väinölle puuhistaan Zuleiman kanssa. Ensijärkytyksen jälkeen Väinö ottaa yhteyttä Zuleiman juttua tutkivaan viranomaiseen. Vankilaan pojat eivät sentään joudu, vaan selviävät asiasta terveellisellä säikähdyksellä. Olli ja Eka tekevät täyskäännöksen ja alkavat keskittyä koulunkäyntiin. Arvosanat paranevat. Eräällä hiihtoretkellä kevättalvisilla hangilla Lauran kanssa Olli tapaa Ritvan, joka pyytää häntä bileisiin, mutta Olli kieltäytyy. Ylioppilaskirjoitukset odottavat. Ja koittaa juhlapäivä: Olli, Eka ja kumppanit julistetaan ylioppilaiksi. Rehtori painottaa juhlapuheessaan uusien ylioppilaiden ratkaisevaa eroa rauhan oloissa opiskelleisiin ja valmistuneisiin edeltäjiinsä. Suvivirren sävelet vievät loppukohtaukseen, jossa Olli kertoo Lauralle keväisessä puistossa olevansa onnellinen, vaikkei olisi sitä "oikein ansainnutkaan".


title: Suomisen Olli yllättää

text: Aamulehti arvioi elokuvaa: "Suomisen Olli yllättää jatkaa onnistuneesti Suomisen Ollin jo perinteitä omaavaa filmikuvausta." Suomen Sosialidemokraatti luonnehti elokuvan käsikirjoitusta "liian ulkokohtaiseksi ja pintapuoliseksi". Elokuva on aiheeltaan vakava, mutta eräs vuoden 2012 kriitikko piti sitä silti pinnallisena komediana.


title: Suomisen Olli yllättää

text: "Suomisen Olli yllättää" keräsi teatterikatsojia kohtalaisen hyvin. Pöysti kirjoitti ylioppilaaksi keväällä 1945, ja elokuvan kuvaukset päästiin aloittamaan sen jälkeen. Lauraa näytellyt Osmala löydettiin Pöystin ystäväpiiristä.


title: Egon Franke

text: Egon Franke (s. 23. lokakuuta 1935) on entinen puolalainen miekkailija ja olympiavoittaja. Hänen aseenaan oli floretti.


title: Egon Franke

text: Franke sijoittui Rooman 1960 olympialaisten florettimiekkailun joukkuekilpailussa viidenneksi. Tokion 1964 olympialaisissa hän voitti henkilökohtaisessa kilpailussa kultaa ja joukkuekilpailussa hopeaa. Méxicon 1968 olympialaisissa hän sai joukkuekilpailussa pronssia.


title: Egon Franke

text: Maailmanmestaruuskilpailuissa Franke sai henkilökohtaisen kilpailun pronssia 1963 ja lisäksi useita joukkuemitaleja.


title: NoTV

text: NoTV (ohjelmatiedoissa usein "NO TV") oli Kolmoskanavalla vuosina 1990–1991 esitetty, Broadcastersin tuottama nuorten aikuisten ajankohtainen makasiiniohjelma. Maanantaista perjantaihin lähetettyä ohjelmaa juonsivat vuoropäivin Baba Lybeck ja Jussi Ratsula. Ohjelma nähtiin ensimmäisen kerran 3. syyskuuta 1990 ja viimeisen 24. toukokuuta 1991. Vuonna 1991 tuotettiin Kolmoskanavalle myös "NoTV music show".


title: NoTV

text: Alle 30-vuotiaille kaupunkilaisnuorille suunnatussa ohjelmassa esitettiin musiikkivideoita, studiohaastatteluita, katugalluppeja sekä kolmen minuutin uutislähetys lähetyksen alussa sekä lopussa. Heimo Holopaisen huumorintajuisesti tulkitsema, subjektiivisesti uutisaiheita kommentoinut uutisankkuri Frank Pappa oli niin suosittu, että hän sai syksyllä 1991 oman nimikko-show’nsa Frank Pappa Show. Ulkomaiset musiikkivideot ja haastattelut koostettiin pääasiassa englantilaisen "Vivid"-musiikkiohjelman materiaalista.


title: NoTV

text: NoTV:n rakenne oli tarkkaan mietitty, korostaen viihteen lisäksi ajankohtaisuutta. Ohjelma käsitteli päiväkohtaisia aiheita samaan tapaan kun Iltapäivälehdet, mutta sensaatioita ei kuitenkaan haettu. NoTV:n ohjelmablokki sisälsi myös ulkomaisia sarjoja. Maanantaisin näytettiin amerikkalaisen Me hirviöt (The Munsters) -komediasarjan jaksoja ja perjantain ohjelmistoon kuului amerikkalais-englantilainen "avantgardistinen kollaasiohjelma" "Buzz". Ensimmäisenä vuotenaan ohjelman kesto oli 90 minuuttia, mutta seuraavana vuonna ohjelma-aika laski tuntiin.


title: NoTV

text: NoTV:tä voidaan pitää MTV3-kanavalla vuosina 1995–2001 lähetetyn Jyrki-ohjelman eräänlaisena esikuvana ja ohjelman parissa työskenteli monta nykyistä mediapersoonaa. Tuottaja Juha Tynkkysen rooli helsinkiläisen radioasema Radio Cityn perustajajäsenenä ja toisena päätoimittajana toi NoTV:n toimitukseen monta Radio Cityn silloista toimittajaa. Yhteistyötä tehtiin myös ilmaisjakelulehti Cityn, Headline Oy:n ja tuotantoyhtiö VipVisionin kanssa. NoTV oli myös tuotantoyhtiö Broadcastersin ensimmäinen oma televisio-ohjelma. Sarjasta jäi elämään sananparsi "NoTV News, Frank Pappa, kosketelkaa toisianne", joka toistui lähetyksen lopussa.


title: Jorge Donn

text: Jorge Donn (25. helmikuuta 1947 San Juan, Argentiina – 30. marraskuuta 1992 Lausanne, Sveitsi) oli argentiinalainen balettitanssija, jonka ura oli lähes kokonaisuudessaan sidoksissa Maurice Béjart’n tuottamiin baletteihin. Häntä on luonnehditty yhdeksi nykyajan huomattavimmista tanssijapersoonallisuuksista.


title: Jorge Donn

text: Suoritettuaan perustavat balettiopintonsa Buenos Airesin Teatro Colónin balettikoulussa Jorge Donn liittyi vain 16-vuotiaana vuonna 1963 Brysselissä toimivan Maurice Béjart’n XX. vuosisadan Balettiin. Hänestä tuli nopeasti seurueen keskeisiä solistitanssijoita ja hän sai suorittaakseen useita päärooleja muun muassa baleteissa "Yhdeksäs sinfonia" ("Neuvième symphonie") 1964, "Romeo ja Julia" 1966, "Messe pour le temps présent" 1967, "Nijinsky, clown de Dieu" 1971, "Notre Faust" 1975, "Boléro" 1979.


title: Jorge Donn

text: VUonna 1980 Jorge Donn sai XX. vuosisadan Baletin taiteellisen johtajan tehtävät, ja Bèjartin jätettyä riitojen vuoksi Brysselin ja lähdettyä Lausanneen Donn perusti oman balettiseurueensa Europe Balletin, joka toimi kuitenkin vain muutaman kuukauden ajan. Hän päätti seurata Béjart’n toimintaa ja muutti myös Lausanneen. SIellä hän loi vuonna 1990 uudelleen suuren menestyksensä "Nijinsky"-baletin, joka kertoo balettitanssija Vatslav Nižinskistä. Pari vuotta tämän suurtyön jälkeen Donn kuoli AIDS:iin.


title: Jorge Donn

text: Jorge Donn on ollut luomassa Rudolf Nurejevin henkilöä balettielokuvassa "Les Uns et les Autres", jonka ohjasi Claude Lelouche. Elokuvassa hän tanssiin Maurice Ravelin kuuluisan "Boleron".


title: Viktor Ždanovitš

text: Viktor Ždanovitš (s. 27. tammikuuta 1938) on entinen Neuvostoliittoa edustanut miekkailija ja olympiavoittaja. Hänen aseenaan oli floretti.


title: Viktor Ždanovitš

text: Ždanovitš voitti florettimiekkailussa olympiakultaa Roomassa 1960 sekä henkilökohtaisessa kilpailussa että joukkuekilpailussa. Hänestä tuli tuolloin Neuvostoliiton ensimmäinen miekkailun olympiavoittaja. Toisen kerran hän voitti joukkuekilpailun olympiakultaa Tokiossa 1964.


title: Viktor Ždanovitš

text: Maailmanmestaruuskilpailuissa hän voitti joukkuemestaruuksia mutta ei saavuttanut henkilökohtaisia mitaleja.


title: Communiqué

text: Communiqué on brittiläisen rockyhtye Dire Straitsin vuonna 1979 julkaistu toinen studioalbumi, jolla on yksi Dire Straitsin tunnetuimmista hiteistä, "Lady Writer".


title: Communiqué

text: A-puoli


title: Communiqué

text: B-puoli


title: Juri Sisikin

text: Juri Sisikin (s. 15. toukokuuta 1937) on entinen Neuvostoliittoa edustanut miekkailija ja olympiavoittaja. Hänen aseenaan oli floretti.


title: Juri Sisikin

text: Sisikin voitti florettimiekkailun joukkuekilpailussa olympiakultaa Roomassa 1960 ja Tokiossa 1964. Rooman kisojen henkilökohtaisessa kilpailussa hän sai hopeaa maanmiehensä Viktor Ždanovitšin jälkeen. Méxicon 1968 olympialaisissa Sisikin sai joukkuekilpailussa hopeaa.


title: Juri Sisikin

text: Maailmanmestaruuskilpailuissa Sisikin voitti kuusi peräkkäistä joukkuemestaruutta vuosina 1959–1966.


title: IPod Touch

text: iPod Touch (tyyliteltynä iPod touch) on Applen suunnittelema ja markkinoima musiikkisoitin, jonka ensimmäinen versio julkaistiin 5. syyskuuta 2007. Tavanomaisten iPod-ominaisuuksien lisäksi laitteessa on muun muassa WLAN-tuki sekä Internet-selain Safari.


title: IPod Touch

text: Laitteen käyttöliittymässä ei ole perinteisiä fyysisiä painikkeita kolmea lukuun ottamatta, vaan soitinta käytetään pääasiassa 3,5" kosketusnäytön avulla. Samanlainen käyttöliittymä on myös Applen iPhone-puhelimissa, mutta puheominaisuuksilla varustettuna. Laitteessa on 8, 16, 32 tai 64 gigatavua flash-muistia.


title: IPod Touch

text: iPod Touchia käytetään Applen alun perin iPhoneen kehittämän multi-touch-käyttöliittymän avulla liikuttamalla yhtä tai useampaa sormea kosketusnäytöllä. iPodin kotinäkymään pääsee painamalla toista laitteen fyysisistä painikkeista, joka sijaitsee alalaidassa. Kotinäkymässä on useita eri ikoneita, joita sormella napsauttamalla pääsee laitteen eri toimintoihin.


title: IPod Touch

text: iPod Touchin musiikkia ja muita tietoja hallitaan Applen iTunes-ohjelmistolla.


title: Lykos (Pandionin poika)

text: Lykos (), Pandion II:n ja Pylian poika, oli kreikkalaisessa mytologiassa Aigeuksen, Nisoksen ja Pallaan veli.


title: Lykos (Pandionin poika)

text: Pandion II:n ollessa Ateenan kuninkaana Metionin pojat nostivat kansanmellakan. Pandion karkotettiin maasta ja hän pakeni Megaraan, jossa hän nai Pylian. Myöhemmin heidän poikansa hyökkäsivät Ateenaan ja valloittivat kuninkuuden takaisin itselleen.; Aigeuksesta tuli Ateenan kuningas, kun taas Lykos sai Euboian. Lykoksen karkotti täältä kuitenkin Aigeus, josta tämä pakeni Andaniaan Messeniaan. Lykos toi mukanaan Ateenasta Demeter-kultin, jotta Andaniassa harjoitettiin tammilehdossa.


title: Lykos (Pandionin poika)

text: Tämän jälkeen Lykos saapui Sarpedonin luokse liittyäkseen tähän termilaiden maassa, jonka jälkeen maata alettiin kutsua Lyykiaksi ja sen asukkaita lyykialaisiksi.


title: Lykos (Pandionin poika)

text: Lykos arvostettiin Ateenassa heeroksena, ja Apollonin temppeliä sai nimen "Apollon Lykeios" hänen mukaansa. Lykoksen kerrotaan myös itse toimineen oraakkelina ja antaneen ennustuksia.


title: Lykos

text: Lykos (, "susi") oli kreikkalaisessa mytologiassa miehen etunimi, jota käytettiin myös antiikin aikana.


title: German Svešnikov

text: German Aleksandrovitš Svešnikov (, 11. toukokuuta 1937 – 9. kesäkuuta 2003) oli Neuvostoliittoa edustanut miekkailija ja olympiavoittaja. Hänen aseenaan oli floretti.


title: German Svešnikov

text: Svešnikov voitti florettimiekkailun joukkuekilpailussa olympiakultaa Roomassa 1960. Se oli Neuvostoliiton kaikkien aikojen ensimmäinen miekkailun joukkuekultamitali. Tokion 1964 olympialaisissa Svešnikov voitti toisen kultamitalinsa. Méxicon 1968 olympialaisissa hän sai joukkuekilpailussa hopeaa ja sijoittui henkilökohtaisessa kilpailussa seitsemänneksi.


title: German Svešnikov

text: Henkilökohtaisen maailmanmestaruuden Svešnikov voitti 1962 ja 1966. Joukkuemestaruuden hän voitti kuudesti.


title: Giorgi XII

text: Giorgi XII (, 10. marraskuuta 1746 – 28. joulukuuta 1800), joskus tunnettu nimellä Giorgi XIII, oli viimeinen Georgian tai oikeammin Kartli-Kakhetin kuningaskunnan hallitsija Bagrationi-dynastiasta. Hän oli kuninkaana vuodesta 1798 kuolemaansa saakka vuonna 1800. Hänen lyhyttä valtakauttaan 1700-luvun lopussa hallitsi syvä poliittinen epävakaisuus, joka oli johtamassa sisällissotaan ja Persian hyökkäykseen. Valtakuntansa ongelmien vuoksi Giorgi XII uusi tsaari Paavali I:lle annetun pyynnön maan suojelemisesta. Giorgin kuoleman jälkeen Georgian kuningaskunta lakkautettiin ja liitettiin Venäjän keisarikuntaan. Kuningasperhe karkotettiin maasta.


title: Giorgi XII

text: Giorgin isä oli poikansa syntymän aikaan Kakhetin ja myöhemmin myös Kartlin kuningas Erekle II. Hänen äitinsä oli Ereklen toinen vaimo Ana. Vuonna 1766 Erekle tunnusti poikansa kruununprinssiksi ja batonišviliksi ja nimitti hänet Pambakin ja Lorrin valtiaaksi. Vuonna 1770 Giorgi osallistui Ereklen sotilaallisesti menestyksekkääseen mutta lopulta tuloksettomaksi jääneeseen retkeen osmanien varuskuntia vastaan Etelä-Georgiassa. Samana vuonna hän taisteli yhdessä velipuolensa prinssi Levanin kanssa Ksanin kapinallista eristavia (ruhtinasta) vastaan ja alisti hänen alueensa kruunun hallittavaksi.


title: Giorgi XII

text: Giorgi nousi valtaistuimelle isänsä kuoleman jälkeen 12. tammikuuta 1798. Tsaari Paavali tunnusti hänet 22. helmikuuta 1799 ja hänet kruunattiin Antšiskhatin basilikassa Tbilisissä 5. joulukuuta 1799. Hänen pääkaupunkinsa, Tbilisi, oli yhä suureksi osaksi raunioina ja maa kärsi Persian vuoden 1795 hyökkäyksestä Georgiaan. Invaasio oli vastaisku Ereklelle, joka oli lähentynyt Venäjää (Georgijevskin sopimuksella vuonna 1783) ja joka ei suostunut Persian määräysvaltaan.


title: Giorgi XII

text: Giorgi XII:n kolmivuotinen hallituskausi oli hämmennyksen ja epävakauden aikaa. Toisin kuin hänen "sankarillinen" isänsä, Giorgi ei ollut alamaistensa keskuudessa suosittu eikä häntä kunnioitettu. Hän kärsi ylipainosta ja turvotuksesta ja makasi pääasiassa sairaana Tbilisissä. Giorgi oli vaikeuksissa äitipuolensa leskikuningatar Daredžanin juonittelujen vuoksi: Daredžan yritti syrjäyttää Giorgin valtaistuimelta saadakseen kuninkaaksi jonkun omista pojistaan. Giorgin lukuisat velipuolet käpertyivät kuolleen isänsä heille antamille hallintoalueilleen eivätkä välittäneet Giorgin auktoriteetista. Yksi heistä, Aleksanteri, lähti Dagestaniin ja vastusti aseellisesti kuningasta ja hänen venäläismielistä politiikkaansa vuosien ajan.


title: Giorgi XII

text: Asiaintila paheni entisestään, kun Persian Fath Ali Šah vaati Giorgia lähettämään vanhimman poikansa Teheraniin panttivangiksi ja käski häntä alistamaan valtakuntansa Persian vasalliksi. Välittömästi kun Giorgi oli noussut valtaistuimelle šaahi kirjoitti uudelle kuninkaalle:


title: Giorgi XII

text: Giorgi eli jatkuvassa vaarassa joutua syrjäytetyksi tai Persian hyökkäyksen kohteeksi ja ymmärsi, ettei pelkkä muodollinen asema Venäjän protektoraattina tulisi varmistamaan hänen kuningaskuntansa selviytymistä. Monet johtavat georgialaiset poliitikot olivat kuitenkin pettyneet liittoon Venäjän kanssa, sillä maa ei ollut onnistunut antamaan minkäänlaista tukea Georgialle vuoden 1795 persialaishyökkäyksen aikana. Lisäksi Giorgin sairaus nostatti kiistan kuninkaan seuraajasta ja jakoi Georgian aateliset kilpaileviin puolueisiin. Toinen niistä kannatti kruununprinssi Davitia ja toinen kuninkaan velipuolta Iulonia.


title: Giorgi XII

text: Varmistaakseen poikansa nousun kuninkaaksi ja estääkseen valtakuntansa ajautumisen sisällissotaan Giorgi XII lähetti jo syyskuussa 1799 lähetystön Pietariin neuvottelemaan uutta sopimusta tsaari Paavali I:n kanssa. Tällä kertaa keisarikunnan hallinto osoitti aiempaa enemmän kiinnostusta Georgiaa kohtaan, sillä Napoleon I:n kampanja Egyptissä oli kiinnittänyt Paavalin huomion Lähi-itään. Marraskuussa 1799 pieni venäläinen sotilasjoukko saapui Tbilisiin ja tsaarin lähettiläs Pjotr Ivanovitš Kovalenski otti hallintaansa Georgian ulkosuhteet. Kovalenski ja Hadži Ibrahim Shirazi, persialainen ministeri, vaihtoivat keskenään kiivaita viestejä, joissa kumpikin vakuutti maansa pitävän Georgian vasallivaltionaan ja uhkasi varmistaa etunsa voimankäytöllä.


title: Giorgi XII

text: Venäjän ja Georgian väliset keskeytyneet neuvottelut aloitettiin uudelleen, mutta niiden painopiste vähitellen vaihtui. Giorgi XII tarjosi tsaarille enemmän valtaa maansa sisä- ja ulkopolitiikassa sillä ehdolla, että hänen dynastiansa pysyisi maan johdossa ja että Georgian ortodoksinen kirkko säilyisi itsenäisenä. Kun georgialaiset lähettiläät olivat yhä Pietarissa neuvottelemassa sopimuksen ehdoista tsaari päätti kuitenkin liittää sumeilematta Georgian Venäjään. Marraskuussa 1800 hän kirjoitti venäläiselle komentajalle Tbilisissä:


title: Giorgi XII

text: 18. joulukuuta 1800 tsaari allekirjoitti manifestin, jossa Georgia liitettiin yksipuolisesti Venäjän keisarikuntaan. Paavali tai Giorgi eivät kuitenkaan ehtineet nähdä manifestin julkaisua. 28. joulukuuta 1800, ennen lähettiläidensä palaamista Pietarista, Giorgi XII kuoli ja hänen poikansa Davit julisti itsensä Georgian sijaishallitsijaksi. Paavali taas murhattiin 11. maaliskuuta 1801, eikä hänen seuraajansa Aleksanteri I antanut Davitin kruunauttaa itseänsä kuninkaaksi, vaan vahvisti virallisesti liitoksen asetuksella 12. syyskuuta 1801.


title: Giorgi XII

text: Giorgi XII oli kahdesti naimisissa: ensin prinsessa Ketevanin (o.s. Andronikašvili, 1754–1782) kanssa ja sitten prinsessa Mariamin (o.s. Tsitsišvili, 1768–1850) kanssa. Giorgi oli yhteensä yhdeksän tyttären ja neljäntoista pojan isä.


title: Jenő Fuchs

text: Jenő Fuchs (29. lokakuuta 1882 Budapest, Itävalta-Unkari – 30. maaliskuuta 1954 Budapest, Unkari) oli unkarilainen miekkailija ja olympiavoittaja. Hänen aseenaan oli säilä.


title: Jenő Fuchs

text: Fuchs voitti säilämiekkailussa sekä henkilökohtaisessa kilpailussa että joukkuekilpailussa olympiakultaa Lontoossa 1908 ja Tukholmassa 1912. Hän oli maansa ensimmäinen miekkailun olympiavoittaja, ja hänen jälkeensä Unkari on ollut säilämiekkailun selvästi menestynein maa.


title: Siilinpää

text: Siilinpää on asuinalue aivan Siilinjärven keskustan tuntumassa. Se sijaitsee keskustan itäpuolella. Alueen asuinrakennuskanta on suhteellisen vanhaa ja monipuolista. Kerrostaloasuminen ovat kuitenkin yleisintä alueella.


title: Siilinpää

text: Siilinjärven suurin alakoulu Siilinlahden koulu sijaitsee alueella. Koulussa opiskelee noin 500 oppilasta. Alueella sijaitsee myös kesäteatteri, päiväkoti, vierasvenesatama, urheilualue ja kunnan suosituin uimaranta.


title: Siilinpää

text: Siilinpäätä rajaavat pohjoisessa Kantatie 75, idässä Siilinjoki, etelässä Siilinlahti ja lännessä Savon rata.


title: Sulkavanniitty

text: Sulkavanniitty on asuinalue Siilinjärvellä. Sulkavanniitty sijaitsee Simonsalon takana noin kolme kilometriä keskustasta koilliseen. Alue on Siilinjärven asuinalueista koillisin. Asuinrakentaminen koostuu omakoti- ja rivitaloista.


title: David Whitmer

text: David Whitmer (7. tammikuuta 1805 – 25. tammikuuta 1888) oli eräs myöhempien aikojen pyhien liikkeen varhaisista kannattajista ja yksi Mormonin kirjan kolmesta todistajasta.


title: David Whitmer

text: David Whitmer syntyi lähellä Harrisburgia Pennsylvaniassa, Yhdysvalloissa. Hän oli neljäs Peter Whitmer Sr:n ja hänen vaimonsa Mary Musselman Whitmerin yhdeksästä lapsesta. 1820-luvulla perhe muutti Fayetteen, New Yorkin osavaltioon.


title: David Whitmer

text: Whitmer kuuli ensimmäistä kertaa Joseph Smithistä ja hänen maasta löytämistään kultalevyistä vuonna 1828, jolloin hänen ystävänsä ja Mormonin kirjan toinen tuleva todistaja Oliver Cowdery kertoi hänelle tästä. Cowdery arveli asiassa olevan jotain todenperää. Whitmer tapasi tulevan profeetan ja tuli pian vakuuttuneeksi hänen sanomansa totuudesta. Hänet kastettiin kesäkuussa 1829, lähes vuosi ennen "Kristuksen kirkon" virallista järjestämistä 6. huhtikuuta 1830. Myös Whitmerin perhe liittyi Smithin seuraajiin.


title: David Whitmer

text: Ilmeisesti vielä saman kuun aikana Whitmer kertoi, että hän oli yhdessä Joseph Smithin ja Oliver Cowderyn kanssa nähnyt näyn, jossa enkeli ilmestyi heille ja näytti heille ne kultaiset levyt, joista Smith oli kääntänyt Mormonin kirjan. Myöhemmin myös Martin Harris, joka oli joutunut poistumaan ennen enkelin vierailua, sai nähdä samanlaisen näyn. Whitmer allekirjoitti yhdessä Cowderyn ja Harrisin kanssa todistuksen, jossa he kertoivat nähneensä kultalevyt ja vakuuttuneensa niiden aitoudesta. Tämä "Kolmen silminnäkijän todistus" painettiin ensimmäisen Mormonin kirjan alkuun, ja se on painettu lähes kaikkien seuraavienkin painosten alkulehdille.


title: David Whitmer

text: David Whitmer oli yksi kuudesta "Kristuksen kirkon" alkuperäisestä jäsenestä. Vuonna 1838 kirjoittamassaan historiassa Joseph Smith kertoi, että kirkko järjestettiin Whitmerin isän Peter Whitmerin kodissa Fayettessa, New Yorkissa. Vuonna 1842 hän kuitenkin kertoi kirkon järjestetyn Manchesterissa, New Yorkin osavaltiossa.


title: David Whitmer

text: Whitmer oli vihitty vanhimmaksi 9. kesäkuuta 1830, ja 5. lokakuuta 1831 Oliver Cowdery vihki hänet ylipapiksi. 7. heinäkuuta 1834 Smith vihki Whitmerin Missourissa sijaitsevan Kristuksen kirkon johtajaksi. Samalla hän määräsi tämän seuraajakseen kirkon johdossa, mikäli profeetta saisi surmansa tai "ei eläisi Jumalan mielen mukaan".


title: David Whitmer

text: Myöhempien aikojen pyhien Jeesuksen Kristuksen kirkon varhaiset asiakirjat esittävät, että Whitmer olisi vihitty myös kirkon apostoliksi. Toisaalta hänen vihkimyksestään ei ole kirjallista todistetta, eikä hän koskaan toiminut kahdentoista apostolin koorumin jäsenenä.


title: David Whitmer

text: Vuonna 1837 Whitmer erotettiin yhdessä Oliver Cowderyn kanssa Myöhempien aikojen pyhien Jeesuksen Kristuksen kirkon jäsenyydestä. Syynä oli heidän ja Smithin välillä puhjennut riita kirkon johtajuudesta, joka puolestaan oli seurausta Smithin Kirtlandissa, Ohiossa perustaman pankin konkurssista, jossa Whitmer monien muiden pyhien lailla menetti rahansa. Smithille uskolliset pyhät ajoivat Whitmerin pois kaupungista ja ryöstivät hänen omaisuutensa. Katkeroitunut Whitmer vaati hyvitystä useissa eri oikeusasteissa. Samalla hän aloitti kampanjan Smithiä ja kirkon johtoa vastaan. Hän vetosi asemaansa Mormonin kirjan todistajana ja selitti, että hänellä oli aivan yhtä selkeä todistus Smithin jumalattomuudesta kuin Mormonin kirjan henkeytyksestäkin.


title: David Whitmer

text: Joseph Smithin murhan jälkeen 1844 useat kirkon johtavissa asemissa olevista viranhaltijoista katsoivat olevansa Smithin oikeudenmukaisia seuraajia. Heidän joukossaan olivat Brigham Young ja Sidney Rigdon. Rigdonin johtama kirkko ajautui kuitenkin pian hajaannukseen, ja vuoden 1847 aikana useat hänen seuraajistaan, mukaan lukien entinen apostoli William E. M'Lellin, kääntyivät Whitmerin puoleen ja pyysivät häntä nousemaan kirkon johtajaksi. He vetosivat Smithin vuoden 1834 määräykseen Whitmeristä kirkon johtajana. M'Lellinin pyynnöstä Whitmer suostui muodostamaan uuden yhteisön, Kristuksen kirkon (whitmeriläiset) Kirtlandissa, Ohiossa. Hän ei kuitenkaan noussut kirkon johtoon, ja liike hajaantui nopeasti.


title: David Whitmer

text: Oliver Cowdery, joka oli tehnyt sovinnon Brigham Youngin kanssa ja liittynyt hänen seuraajiinsa, otti näihin aikoihin yhteyttä Whitmeriin. Cowdery oli tavannut Youngin Winter Quartersissa, Nebraskassa, tunnustanut Youngin kirkon johtajaksi ja kastettu uudelleen jäseneksi. Cowdery matkusti Richmondiin, Missouriin tapaamaan Whitmeriä ja yritti taivutella tämän muuttamaan Utahiin ja palaamaan kirkon jäseneksi. Cowdery sairastui Whitmerin luona tuberkuloosiin ja kuoli vuonna 1850. Whitmer ei koskaan palannut Youngin johtaman Myöhempien aikojen pyhien liikkeen jäseneksi.


title: David Whitmer

text: Vuonna 1876 Whitmer aktivoitui jälleen ja toisti väitteensä, jonka mukaan hän oli Joseph Smithin seuraaja. Hän perusti nimeään kantavan Kristuksen kirkon (whitmeriläiset) uudelleen. 1887 Whitmer julkaisi pamfletin nimeltä "An Address to All Believers in Christ", jossa hän uudisti todistuksena Mormonin kirjan henkeytyksestä ja aitoudesta. Hän kuitenkin kiisti Youngin johtaman kirkon legitimiteetin. David Whitmer kuoli kotonaan Richmondissa 25. tammikuuta 1888. Hänen perustamansa kirkko säilyi 1960-luvulle.


title: David Whitmer

text: Martin Harrisin kuoltua 1875 David Whitmer oli viimeinen elossa oleva Mormonin kirjan todistaja 13 vuoden ajan. Useat tiedotusvälineet halusivat haastatella häntä, samoin kuin monet USA:n itäosiin lähetetyt mormonilähetyssaarnaajat. Whitmeristä tuli kaikkein haastatelluin Mormonin kirjan kolmesta todistajasta. Hän ei koskaan kiistänyt todistustaan Mormonin kirjasta.


title: Gustavo Marzi

text: Gustavo Marzi (25. marraskuuta 1908 – 14. marraskuuta 1966) oli italialainen miekkailija ja olympiavoittaja.


title: Gustavo Marzi

text: Marzi menestyi kahdella erilaisella miekalla, floretilla ja säilällä. Olympiakultaa hän voitti floretilla Los Angelesin 1932 kisojen henkilökohtaisessa kilpailussa ja Berliinin 1936 kisojen joukkuekilpailussa. Hopeamitaleja hän sai olympialaisista viisi kappaletta, ensimmäisen jo Amsterdamista 1928.


title: Gustavo Marzi

text: Euroopan mestaruuskilpailuissa Marzi oli monta kertaa mitaleilla mutta ei voittanut yhtään mestaruutta. Lausannen kisoissa 1935 hän ja hänen maanmiehensä Giorgio Bocchino sekä Ranskan André Gardère ja René Lemoine ottelivat tasan eikä mestaruutta jaettu kellekään. Vuonna 1937 kisojen arvo oli korotettu maailmanmestaruuskilpailuiksi, ja Pariisissa Marzi voitti kultaa floretin henkilökohtaisessa kilpailussa.


title: Sinornithosaurus

text: Sinornithosaurus ("kiinalainen lintulisko") oli pieni, höyhenpeitteinen lihansyöjäteropodi. Xing Xu, Xiao-Lin Wang ja Xiao-Chun Wu löysivät "Sinornithosauruksen" Liaoningin maakunnasta Pohjois-Kiinasta Yixianin muodostumasta 1999. He myös nimesivät eläimen samana vuonna. Tämä vain 1,3 metriä pitkä dinosaurus eli 124 miljoonaa vuotta sitten varhaisliitukaudella. "Sinornithosaurus" luetaan heimoon Dromaeosauridae, johon kuului muun muassa "Deinonychus" ja "Jurassic Park"-elokuvista tuttu "Velociraptor".


title: Sinornithosaurus

text: "Sinornithosaurus" oli pääpiirteiltään samantapainen kuin muutkin heimon jäsenet. Sen pää oli pitkä ja kapea. "Sinornithosauruksen" kolmisormisten eturaajojen pituus oli neljä viidesosaa takaraajojen pituudesta. Sen olkapäiden kuopat osoittivat sivuille, joten eturaajojen liikerata oli suuri. Takaraajoissaan sillä oli neljä varvasta ja isot sirppikynnet. "Sinornithosauruksen" häntä oli limittäisten luisten puikkojen jäykistämä. Se oli "Microraptorin" ohella yksi heimonsa varhaisimmista ja primitiivisimmistä jäsenistä.


title: Sinornithosaurus

text: Suurinta osaa "Sinornithosauruksen" ruumiista peitti tiheä untuvainen kuitupeite, joka tosin oli alkeellisempi kuin liskolintu "Archaeopteryxin" höyhenet. "Protohöyheniä" oli mahdollisesti monilla muillakin lintumaisilla dinosauruksilla, mutta ne säilyvät vain erityislaatuisissa geologisissa olosuhteissa. Samankaltaisia jälkiä on löydetty usealta pieneltä teropodilta Kiinan Liaoningin maakunnasta, esimerkiksi "Sinosauropteryxilta".


title: Sinornithosaurus

text: Vaikka "Sinornithosaurus" oli pieni, se oli kokoonsa nähden tehokas saalistaja. Yksinään "Sinornithosaurus" saalisti pieniä saaliseläimiä, kuten hyönteisiä, liskoja, pieniä nisäkkäitä ja varhaisia lintuja. "Sinornithosaurukset" saattoivat myös metsästää laumoissa, jolloin ne saivat kaadettua itseään suurempia saaliita.


title: Sinornithosaurus

text: Empu Gongin johtama kiinalainen tutkijaryhmä löysi vuonna 2009 "Sinornithosauruksen" kallosta piirteitä jotka viittasivat sen myrkyllisyyteen. Sen keskihampaat olivat epätavallisen pitkät ja torahammasmaiset ja niiden pinnassa oli uurteet, jotka ovat tyypillisiä myrkyllisille pedoille. Hampaiden juuressa oli pienet syvennykset joiden he uskoivat olleen mahdolliset myrkkyrauhaset.


title: Sinornithosaurus

text: Vuotta myöhemmin toinen tutkimus kyseenalaisti tämän teorian. Heidän mukaan uurteiset hampaat olivat yleisiä teropodien keskuudessa, eikä ollenkaan merkkejä myrkyn kuljetuksesta. He selittivät myöskin että pidentyneet hampaat olivat yksinkertaisesti tavallisen kokoiset hampaat jotka olivat osittain pudonneet. Myrkkyrauhasille ei ollut mitään todisteita eikä niille olisi ollut tilaa.


title: Giancarlo Cornaggia-Medici

text: Giancarlo Cornaggia-Medici (16. joulukuuta 1904 – 23. marraskuuta 1970) oli italialainen miekkailija ja olympiavoittaja. Hänen aseenaan oli kalpa.


title: Giancarlo Cornaggia-Medici

text: Cornaggia-Medici voitti kultaa kolmissa olympiakisoissa. Amsterdamissa 1928 hän voitti kultaa joukkuekilpailussa, Los Angelesissa 1932 henkilökohtaisessa kilpailussa ja Berliinissä 1936 joukkuekilpailussa. Lisäksi hän sai urallaan yhden hopea- ja yhden pronssimitalin. Hän oli ensimmäinen italialainen kalpamiekkailun henkilökohtainen olympiavoittaja.


title: Armand Massard

text: Armand Massard (1. joulukuuta 1884– 8. huhtikuuta 1971) oli ranskalainen miekkailun olympiavoittaja, urheilujohtaja ja kirjailija.


title: Armand Massard

text: Massard voitti kalpamiekkailussa olympiakultaa henkilökohtaisessa kilpailussa ja pronssia joukkuekilpailussa Antwerpenin 1920 olympialaisissa. Kolmannen olympiamitalinsa hän saavutti Amsterdamin 1928 kisojen joukkuekilpailussa.


title: Armand Massard

text: Urheilu-uransa jälkeen Massard toimi Kansainvälisen olympiakomitean varapuheenjohtajana 1952–1968. Hän oli myös kotimaassaan arvostettu kirjailija.


title: Aldo Nadi

text: Aldo Nadi (29. huhtikuuta 1899 Livorno – 13. marraskuuta 1965 Los Angeles) oli italialainen miekkailija ja olympiavoittaja.


title: Aldo Nadi

text: Aldo Nadi voitti Antwerpenin 1920 olympialaisissa joukkuekultaa kaikilla kolmella miekalla: floretilla, kalvalla ja säilällä. Kaikissa voittajajoukkueissa oli mukana myös hänen isoveljensä Nedo Nadi. Säilän henkilökohtaisessa kilpailussa veljekset ottivat kaksoisvoiton: Nedo sai kultaa ja Aldo hopeaa.


title: Aldo Nadi

text: Aldo Nadi muutti 1930-luvulla Yhdysvaltoihin ja eli siellä loppuelämänsä.


title: Jamestown Foundation

text: Jamestown Foundation on yhdysvaltalainen Washington DC:ssä sijaitseva yhdysvaltalainen säätiö, jonka tehtävänä on tuottaa näkemyksiä Yhdysvalloille tärkeistä asioista päättäjien ja vaikuttajien tietoon.


title: Jamestown Foundation

text: Säätiön hallituksen jäseniä ovat:


title: Šime Đodan

text: Šime Đodan (27. joulukuuta 1927 – 2. lokakuuta 2007) oli kroatialainen Demokraattisen liiton poliitikko.


title: Šime Đodan

text: Đodan syntyi Rodaljcen kylässä lähellä Benkovacia. Hän valmistui lakitiedekunnasta Zagrebissa vuonna 1960 ja sai vuonna 1965 tohtorinarvon taloustieteellisestä tiedekunnasta. Hän kuului Matica Hrvatskan johtoon vuosina 1967–1971.


title: Šime Đodan

text: Đodan vietti kuusi kuukautta jugoslavialaisessa vankilassa osallistuttuaan Kroatian kevät -liikkeeseen, joka ajoi kroatialaisen väestönosan oikeuksia silloisessa Jugoslaviassa, sekä yhteiskunnallisia uudistuksia. Hänestä tuli vuonna 1991 lain professori Zagrebissa.


title: Šime Đodan

text: Đodan, joka ennätti uransa aikana julkaista lukuisia kirjoja, istui parlamentissa kaksi kautta: 1990–1992 ja 1992–1995. Hän toimi Kroatian puolustusministerinä vuonna 1991. Hän kuoli 79-vuotiaana sairaalassa Dubrovnikissa pitkäaikaisen sairauden runtelemana.


title: Harry Reems

text: Herbert Streicher eli Harry Reems (27. elokuuta 1947 – 19. maaliskuuta 2013) oli yhdysvaltalainen entinen pornonäyttelijä, joka muistetaan pääasiassa hänen esiintymisestään Gerard Damianon "Syvä kurkku" -elokuvassa vuonna 1972. Hänen vastanäyttelijänään oli Linda Lovelace.


title: Harry Reems

text: Reems syntyi Bronxissa, New Yorkissa juutalaiseen perheeseen. Palveltuaan Yhdysvaltain merijalkaväessä hän aloitti uransa Broadwayn ulkopuolisessa teatterissa; muita elokuvia "Syvän kurkun" ohella on muun muassa "The Devil in Miss Jones" (1973). Reemsin muistelmateos "Here Comes Harry Reems" julkaistiin vuonna 1975.


title: Harry Reems

text: Reems sai jopa tuomion siveellisyyttä loukkaaviin elokuviin osallistumisesta, mutta tuomio kumottiin Alan Dershowitzin käsittelemän onnistuneen valituksen jälkeen. Hän kärsi aiemmin alkoholismista, mutta raitistui sittemmin ja kääntyi uskoon. Alkoholiriippuvuus ehti aiheuttaa hänelle kroonisen haimatulehduksen, vatsahaavoja ja maksasairauden. Reems kuoli haimasyöpään maaliskuussa 2013.


title: Harry Reems

text: Reems, joka oli ollut pitkään vetäytyneenä pornonäyttelijän uraltaan, oli haastateltavana vuoden 2005 "Inside Deep Throat" -dokumentissa. Hänet oli nimetty XRCO Hall of Fameen. Hän oli kääntynyt kristinuskoon ja ollut vuodesta 1990 naimisissa Jeanne Sterretin kanssa.


title: A-Rühm

text: A-Rühm on virolainen hip hop -yhtye. Yhtye perustettiin vuonna 1998 ja se on julkaissut kaksi albumia "Laulmata jäänud laulud" (1999) ja "Leegion" (2006) sekä yhden promootioalbumin "Tugitooli Gängster" (2007). Albumista "Laulmata jäänud laulud" on myös tehty uusi versio. Vuonna 2004 ilmestyi Maxi-single "Kõige Suurem Diktatuur". Heidän musiikkiaan tuottaa Red Records -tuontayhtiö.


title: A-Rühm

text: A-Rühmiin kuuluu viisi artistia: "G-Enka", "Cool D", "Kozy" ja "DJ Critikal". Yhtyeeseen kuului myös rap-artisti "Revo".


title: A-Rühm

text: Yhtyyen suurin hitti on Rockin da Northin ja Royal Familyn kanssa tehty "Supercool". He ovat myös mukana suomalaisilla levyillä, kuten Rockin da Northin "Star Warz" sekä kokoelmalevyllä "Suomihiphoppia Vol. 2".


title: Royal Opera House

text: Royal Opera House on Lontoossa sijaitseva oopperatalo ja taiteiden yleinen kohtauspaikka, jota kutsutaan yleisesti myös nimellä Covent Garden rakennuksen sijaintikorttelin mukaisesti. Rakennuksessa toimivat Royal Opera, Royal Ballet ja Royal Opera Housen orkesteri.


title: Royal Opera House

text: Nykyinen oopperarakennus on kolmas samalle paikalle rakennettu oopperaesityksiin tarkoitettu rakennus. Rakennuksen julkisivu, oleskelutilat ja auditorio ovat peräisin vuodelta 1858, mutta lähes kaikki muut tilat on rakennettu uudelleen laajassa, monia vuosia kestäneessä peruskorjauksessa 1990-luvun loppupuoliskon aikana.


title: Royal Opera House

text: Royal Opera Housen saliin mahtuu permannolle ja neljälle parvekkeelle yhteensä 2 268 katselijaa ja kuuntelijaa. Näyttämö on leveydeltään 12,20 metriä ja korkeudeltaan 14,80 metriä.


title: Simo Zitting

text: Simo Johannes Zitting (14. helmikuuta 1915 Muuruvesi – 6. helmikuuta 2012 Espoo) oli suomalainen juristi, joka toimi virkaa tekevänä ja varsinaisena Helsingin yliopiston siviilioikeuden professorina vuosina 1957–1978.


title: Simo Zitting

text: Zittingin vanhemmat olivat maanviljelijä, kunnallisneuvos Olli Pekka Zitting ja Erika Raatikainen. Hän pääsi ylioppilaaksi Kuopiossa 1935 ja suoritti ylemmän oikeustutkinnon 1941. Zitting osallistui molempiin sotiin, yleten kapteeniksi. Sotien jälkeen hän tuli assistentiksi Helsingin yliopistoon, jonka palveluksessa hän oli sittemmin koko työuransa aina vuoteen 1978 saakka. Hän väitteli tohtoriksi 1951 omistajavaihdosta koskeneella tutkimuksellaan.


title: Simo Zitting

text: Zitting toimi useiden komiteoiden jäsenenä ja hoiti monia luottamustehtäviä. Vielä 2000-luvulla häntä pidetään oikeustieteellisen tuotantonsa vuoksi yhtenä vuosisadan merkittävimmistä uranuurtajista ja etenkin niin sanotun dynaamisen omistusoikeuskäsityksen edelläkävijänä. Hän lähestyi lainoppia analyyttisen oikeusteorian kautta. Aikaisemmasta suuresti poikennut ja sodanjälkeisiä oloja realistisesti heijastava käsitys sivullis- ja vaihdantasuojineen omaksuttiin nopeasti myös lainsäädännössä. Zitting sai Suomen Kulttuurirahaston tunnustuspalkinnon vuonna 1985.


title: Simo Zitting

text: Zittingin puoliso vuodesta 1945 oli Gunborg Linnea Hellman (s. 1921).


title: Zitting

text: Zitting on seuraavien suomalaisten henkilöiden sukunimi:


title: Kuortaneen urheilulukio

text: Kuortaneen urheilulukio on urheilulukio, joka toimii Kuortaneen urheiluopiston läheisyyteen valmistuneessa koulurakennuksessa. Lukio sijaitsee urheiluopistoalueella Kuortane-hallin eteläpuolella.


title: Kuortaneen urheilulukio

text: Kuortaneen urheilulukiota käydään luokattomana lukiona. Kuortaneen urheilulukiossa valmennetaan seuraavia urheilulajeja: yleisurheilun hypyt, heitot, kestävyys- ja pikajuoksu sekä ammunta, paini, jääkiekko, golf ja keilailu sekä lentopallo. Urheiluvalmennus perustuu kiinteään yhteistyöhön Kuortaneen urheiluopiston valmennuskeskuksen ja ko. lajiliittojen kanssa.


title: Kuortaneen urheilulukio

text: Urheilulukiolaiset muodostavat oman ryhmänsä vain valmennustunneilla. Kaikkia muita aineita he opiskelevat samoissa ryhmissä muiden lukiolaisten kanssa.


title: Kuortaneen urheilulukio

text: Urheilulukiolaiset asuvat opiskelija-asuntolassa.


title: Kuortaneen urheilulukio

text: Kuortaneen lukion ja urheilulukioon hakevat opiskelijat käsitellään valinnassa omina ryhminä. Urheilulukioon haetaan peruskoulun opintomenestyksen perusteella.


title: Kuortaneen urheilulukio

text: Syyskuuhun 2013 mennessä Kuortaneen urheilukiossa oli opiskellut yhteensä 35 arvokisamitalin (EM-, MM- ja olympiamitalistit) saanutta urheilijaa.


title: Isomäki Areena

text: Isomäki Areena (aikaisemmalta nimeltään Porin jäähalli) on Porissa Isomäen urheilukeskuksessa sijaitseva jäähalli, joka avattiin vuonna 1971. Hallin pääkäyttäjä on jääkiekon SM-liigassa pelaava Porin Ässät ja sen kapasiteetti on 6 350 katsojaa.


title: Isomäki Areena

text: Isomäen jäähalli rakennettiin alun perin tekojääradaksi vuonna 1964 ja se korvasi Herralahden kaupunginosassa sijainneen Juhannuslehdon luonnonjään. Heti seuraavana vuonna tekojäällä pelattiin Suomessa järjestettyjen jääkiekon MM-kisojen B-sarjan otteluita.


title: Isomäki Areena

text: Tekojää katettiin jäähalliksi vuonna 1971 Ässien ensimmäisen Suomen mestaruuden jälkeen ja sen kapasiteetiksi tuli noin 8 000 katsojaa. Hallissa ei ollut lainkaan istumapaikkoja, vaan kaukaloa kiersi kolmelta sivulta osittain puurakenteinen seisomakatsomo. Hallia paranneltiin 1970-lukun aikana ja esimerkiksi ensimmäinen noin 500 hengen istumakatsomo saatiin vuosikymmenen lopulla. Samalla jäähalli sai ensimmäiset kunnolliset pukuhuoneet. Aikaisemmin joukkueet olivat joutuneet vaihtamaan varusteitaan parinsadan metrin päässä sijaitsevan Porin stadionin pukusuojissa ja kävelemään sieltä jäähallille. Halliin valmistui myös uutta seisomakatsomoa pukuhuonetilojen päälle hallin maauimalan puoleiseen päätyyn. Keväällä 1978 nähtiin Isomäessä kaikkien aikojen yleisöennätys, kun SM-liigan ratkaisevaa finaaliottelua Ässien ja Tapparan välillä ahtautui katsomaan arvioiden mukaan jopa 13 000 henkeä. Ottelun viralliseksi yleisömääräksi ilmoitettiin 9 364 katsojaa.


title: Isomäki Areena

text: Jäähalliin tehtiin ensimmäinen suuri saneeraus vuosina 1986–1987. Aikaisemmin kylmään halliin asennettiin lämpöeristys sekä lämmitys ja istumakatsomoa laajennettiin. Uuden itäpäädyn istumakatsomon myötä Isomäen jäähallin yleisökapasitteetti pieneni 7 500 katsojaan. Toinen saneeraus tehtiin vuonna 1993 kun pitkän sivun istumakatsomoa laajennettiin ja hallin kylmälaitteet uusittiin. Länsipäädyn seisomakatsomo korvattiin uusilla istumapaikoilla vuonna 1996. Jäähalliin tehtiin kolmas suuri saneeraus vuonna 1998. Istumakatsomoita rakennettiin lisää ja puinen seisomakatsomo korvattiin uudella betonisella rakennelmalla ja sitä pienennettiin edelleen. Samalla halliin valmistui kaksikerroksinen lisäosa, joka käsitti muun muassa uusia ravintola-, myynti- ja saniteettitiloja sekä nykyaikaiset aitiot. Lipunmyynti siirrettiin myös ulkona olleista lippuluukuista sisätiloihin. Kapasiteetti pieneni 1990-luvulla kahdessa vaiheessa noin tuhannella katsojalla kun seisomapaikkoja korvattiin istumapaikoilla ja kaudella 1998–1999 istumapaikkoja oli ensimmäistä kertaa enemmän kuin seisomapaikkoja. Uusitussa hallissa oli enää 2 500 seisomapaikkaa ja istumakatsomoihin mahtui nyt 4 000 henkeä. Vuonna 2010 jäähalliin asennettiin moderni videokuvaa näyttävä tulostaulu eli ns. "mediakuutio".


title: Isomäki Areena

text: Viimeisin suuri peruskorjaus toteutettiin vuosina 2014–2016, jolloin hallin pukukoppitiloja päivitettiin ja päätyyn rakennettiin uusi kolmikerroksisen lisäosa. Myös ravintola- ja yleistötiloja parannettiin ja laajennettiin. Remontin yhteydessä uusittiin myös koko hallin tekniikka. Samalla seisomakatsomon kapasiteetti pieneni noin 2 200 katsojaan. Uudistuksen yhteydessä halli nimettiin Isomäki Areenaksi. Isomäki Areenaan mahtuu uusimman remontin jälkeen 6 350 henkeä.


title: Kustaa Lillbäck

text: Kustaa (myöh. Vasili) Lillbäck (1700–1721) oli suomalainen sotarosvo, joka toimi venäläisten kasakkajoukojen apuna isonvihan aikana Pohjois-Pohjanmaalla vuosina 1716–1717.


title: Kustaa Lillbäck

text: Kustaa Lillbäck oli Kustaa Gabrielinpoika Lillbäckin, Iin ja Pudasjärven nimismiehen poika, joka venäläisten miehittäessä Pohjanmaan vuonna 1715 otettiin kotoaan Iin Hiivalan talosta venäläisten orjaksi ja vietiin Viipuriin. Täällä Lillbäck liitettiin ortodoksiseen kirkkoon mirhavoitelun sakramentin kautta. Lillbäck mukautui asemaansa kasakkakorpraali Fjodor Fjodorovitšin renkinä, ja häntä alettiin melkein pitää tämän omana poikana. Lillbäck vaihtoi myös nimensä "Vasiliksi"


title: Kustaa Lillbäck

text: Vuonna 1716 Lillbäck palasi Pohjanmaalle kasakoitten mukana. Täällä hän tuli tunnetuksi julmuudestaan ryöstäjänä ja kiduttajana. Myöhemmin hänen syykseen laskettiin useita murhia, joista osa oli tehty kiduttamalla. Kustaa Lillbäck tappoi mm. Jaakko Mällisen roikottamalla tätä taakse sidotuista käsivarsista ja tunkemalla tämän sitten kuumaan uuniin, jonne Mällinen menehtyi.


title: Kustaa Lillbäck

text: Lillbäck ei ollut naimisissa, mutta piti jalkavaimonaan oulunsalolaista Liisa Ervastia. Vuonna 1717 venäläiset sotajoukot vetäytyivät tyhjäksi poltetulta Pohjanmaalta. Tällöin Lillbäck loikkasi Ruotsin puolelle, missä hänet pidätettiin ja asetettiin oikeuden eteen. Kahden ja puolen vuoden oikeudenkäynnin jälkeen Svean hovioikeus tuomitsi Lillbäckin menettämään kunniansa, omaisuutensa, oikean kätensä ja henkensä. Kuningas piti tuomion voimassa ja Lillbäck mestattiin ja teilattiin Tukholmassa vuonna 1721.


title: Kustaa Lillbäck

text: Kustaa Lillbäckin serkku Kristoffer Toppelius joutui samoihin aikoihin venäläisten vangiksi. Hänestä tuli myöhemmin myöhempi Oulun kaupungin tullikirjuri ja kirkkomaalari Mikael Toppeliuksen isä ja kirjailija Zacharias Topeliuksen isoisoisä.


title: Kustaa Lillbäck

text: Lillbäck nousi uudelleen julkisuuteen vuonna 2006, kun Kustaa H. J. Vilkuna julkaisi häntä käsittelevän teoksen "Paholaisen sota".


title: José Antonio Hermida

text: José Antonio Hermida Ramos (s. 24. elokuuta 1978 Puigcerdà, Gironan maakunta, Espanja) on espanjalainen maastopyöräilijä. Hän voitti hopeaa vuoden 2004 kesäolympialaisissa Ateenassa. Vuoden 2000 kesäolympialaisissa Sydneyssä hän sijoittui neljänneksi ja Pekingissä 2008 kymmenenneksi. Hän voitti maailmanmestaruuden Mont Sainte Annessa 2010 ja sai pronssia Livignossa 2005. Euroopan-mestaruuden hän on voittanut 2002, 2004 ja 2007 sekä saanut EM-hopeaa 2001.


title: SCOTT Sports

text: Scott USA on sveitsiläinen yritys, joka valmistaa muun muassa polkupyöriä, motocross-tarvikkeita, lumilautoja ja vaatteita. Insinööri ja entinen alppihiihtäjä Ed Scott perusti yrityksen vuonna 1958 ja ensimmäinen tuote oli alumiinista valmistettu hiihtosauva, joka korvasi aiemmin käytössä olleet bambusta ja teräksestä valmistetut sauvat. Vuonna 1970 yritys laajensi toimintaansa motocross-tarvikkeisiin ja valmisti ensimmäiset suojalasinsa. 1978 yritys perusti toimiston Eurooppaan laajentaakseen markkinoitaan. Ensimmäisen maastopyörän Scott valmisti vuonna 1986. Ensimmäisen etujousitetun maastopyörän Scott toi markkinoille vuonna 1991 ja heti seuraavana vuonna yritys valmisti myös täysjousitetun maastopyörän.


title: SCOTT Sports

text: Vuonna 1993 Scott ryhtyi valmistamaan lumilautoja. Laskettelusukset tulivat yrityksen valikoimiin vuonna 1998. Ensimmäisen talviurheiluun takoitetun vaatemallistonsa Scott julkisti vuonna 1997. Tätä aiemmin yritys oli valmistanut jo käsineitä ja muita tarvikkeita.


title: SCOTT Sports

text: Ensimmäisen hiilikuidusta valmistetun maastopyörän Scott toi markkinoille vuonna 1995 nimellä Endorphin. Malli oli menestys ja pyörällä voitettiin useita maailmancupin osakilpailuja. Tästä eteenpäin Scott on pyrkinyt valmistamaan yhä kevyempiä runkoja.


title: SCOTT Sports

text: Vuonna 2004 Scott osti suomalaiset urheiluvaatevalmistajat Yokon ja Reiman.


title: Gerard Damiano

text: Gerard Rocco Damiano (4. elokuuta 1928 Bronx, New York − 25. lokakuuta 2008 Fort Myers, Florida) oli yhdysvaltalainen pornoelokuvien ohjaaja ja käsikirjoittaja. Hänen tunnetuin teoksensa on aikansa kohuelokuva ja yhä maailman tunnetuimpiin lukeutuva pornoelokuva "Syvä kurkku", jossa esiintyivät Harry Reems ja Linda Lovelace.


title: Gerard Damiano

text: Damianon muita elokuvia ovat muiden muassa "The Devil in Miss Jones" (1973) ja "The Story of Joanna" (1975). Mestariteoksessaan "Syvässä kurkussa" hän käytti peitenimeä Jerry Gerard.


title: Gerard Damiano

text: Damiano meni vuonna 1975 naimisiin Paula Riesenwitzin kanssa. Hän kuului XRCO Hall of Fameen vuodesta 1985.


title: Suomen Partiomuseo

text: Suomen Partiomuseo () on Turussa sijaitseva valtakunnallinen partioliikkeen historiaa ja toimintaa esittelevä museo.


title: Suomen Partiomuseo

text: Suomen Partiomuseo perustettiin 21. helmikuuta 1962. Museo toimi aluksi Turussa Vähä-Heikkilän kartanon kellarituvassa. Vuonna 1979 museolle perustettiin kannatusyhdistys Partiomuseoyhdistys – Scoutmuseiförening ry, ja vuonna 1980 museo siirtyi laajempiin tiloihin Pyhän Katariinan kirkon lähistölle. Vuodesta 1996 lähtien Suomen Partiomuseo toimi entisessä Barkerin kutomotehtaan johtajan asuinrakennuksessa. Nykyisin se toimii Turun Partiokeskuksessa (Läntinen Pitkäkatu 13).


title: Suomen Partiomuseo

text: Museon kokoelmat koostuvat partiotoimintaan liittyvästä esineistöstä sekä kuva- ja asiakirja-aineistosta. Kokoelmiin kuuluu kymmeniätuhansia yksittäisiä esineitä, sekä muun muassa lähes kaikki Suomessa yhdeksänkymmenen vuoden aikana ilmestyneet partiolehdet ja tuhansia partioaiheisia valokuvia ja partiomerkkejä.


title: Lisa De Leeuw

text: Lisa De Leeuw (3. heinäkuuta 1958 Moline, Illinois) oli yhdysvaltalainen pornotähti. Hänen tuotantoonsa kuuluu kaikkiaan pitkälti toistasataa elokuvaa; hänet on otettu sekä XRCO Hall of Fameen että AVN Hall of Fameen.


title: Tim McCord

text: Tim McCord (s. 28. kesäkuuta 1979 Sacramento, Kalifornia) liittyi Evanescenceen basistina elokuussa 2006 korvaten Will Boydin, joka oli jättänyt yhtyeen samana vuonna. Aikaisemmin Tim McCord tunnettiin parhaiten The Revolution Smile -yhtyeen kitaristina (2000–2004).


title: Herman (ravintola)

text: Ravintola Herman oli Turussa Aurajoen rannalla toiminut panimoravintola. Ravintola perustettiin Pehr Johan Gylichin suunnittelemaan empiretyyliseen rakennukseen vuonna 1996. Suomen gastronomien seura valitsi Ravintola Hermanin vuonna 2003 Vuoden ravintolaksi. Panimotoiminta loppui Hermannissa panimomestarin jäätyä eläkkeelle, minkä jälkeen Hermanni sai panimotuotteensa porilaiselta Karhupanimolta. Myöhemmin myös ravintolatoiminta loppui vuokrasopimuksen päätyttyä. Sen jälkeen tiloissa toimi Stefan Richterin ja Restamax Oyj:n Stefan’s Steakhouse, joka suljettiin vuonna 2016.


title: Herman (ravintola)

text: Ravintola Herman tuotti muun muassa Helles-, Märzen- ja Dunkles-merkkisiä oluita. Tumma kausiolut Dunkles palkittiin Helsinki Beer Festivalissa, pienpanimo-oluiden kilpailussa ja Tummien oluiden torilla Tampereella.


title: Alan Dershowitz

text: Alan Morton Dershowitz (s. 1. syyskuuta 1938) on yhdysvaltalainen lakimies, jonka nimi on yhdistetty lukuisiin korkean profiilin oikeustapauksiin. Hän on julkaissut myös useita lakia ja oikeutta käsitteleviä kirjoja. Hän on tunnettu Arabien-Israelin konfliktin kommentoija.


title: Alan Dershowitz

text: Dershowitz syntyi Brooklynissä, New Yorkissa, ortodoksijuutalaiseen perheeseen. Päästyään "yeshiva" -high schoolista hän lähti Brooklyn Collegeen, jossa hän suoritti "Bachelor of Arts" -tutkinnon vuonna 1959. Vuonna 1962 hän suoritti "Bachelor of Laws" -tutkinnon Yalen yliopiston oikeustieteellisessä tiedekunnassa. Hän osaa sujuvasti hepreaa.


title: Alan Dershowitz

text: Dershowitz käsitteli vuonna 1976 pornotähti Harry Reemsin ”siveettömyystuomion” valitusta ja hänen ansiostaan Reems vapautettiin syytteistä. Hän on ilmaissut vastustavansa vahvasti pornon sensurointia. Dershowitz on lisäksi puolustanut muun muassa puolisonsa murhayrityksestä syytettyä Claus von Bülowia, joka jätettiin lopulta tuomitsematta. Hän oli myös yksi O. J. Simpsonin puolustusasianajajista.


title: Alan Dershowitz

text: Dershowitz on myös William M. Bulgerin näkyvimpiä kritisoijia. Hänestä tuli Harvardin yliopiston oikeustieteen apulaisprofessori vuonna 1964 ja professori jo 28-vuotiaana (1967). Vuonna 1993 hänestä tehtiin niin sanottu Felix Frankfurter -professori.


title: Alan Dershowitz

text: Dershowitz on tunnettu Israelin ja sen politiikan puolustaja ja kiistellyt näkyvästi mediassa muun muassa Noam Chomskyn, Norman Finkelsteinin ja Jimmy Carterin kanssa.


title: Dardanos

text: Dardanos () oli kreikkalaisessa mytologiassa Zeuksen ja Elektran, Atlaksen tyttären, poika. Häntä pidetään myyttisenä dardaanien, troijalaisten ja Aineiaan kautta myös roomalaisten esi-isänä. Hän oli alun perin kotoisin Arkadiasta, missä hän sai ensimmäisen vaimonsa, Khrysen, kanssa Deimaan ja Idaioksen.


title: Dardanos

text: Dardanos oli Deukalionin ja Ogygoksen lisäksi yksi sankareista, joka selvisi Dekalionin vedenpaisumuksesta. Siitä selvinneet ihmiset, jotka asuivat nyt saariksi muuttuneilla vuorilla, jakaantuivat kahteen ryhmään: toinen jäi niille sijoilleen, kun taas toinen purjehti Samothrakiaan mukanaan veljekset Iasion ja Dardanos. Täällä veljeksistä vanhempi Iasion iski silmänsä Demeteriin ja makasi tämän kanssa, josta rangaistuksen hänen isänsä Zeus tappoi hänet salamallaan. Lisäksi maaperä oli hyvin köyhää, jolloin ruoan ja veden puutteessa loput päättivät syvästi suruissaan jatkaa matkaansa Troaan Aasian puolelle. Siellä kuningas Teukros otti heidät vieraanvaraisesti vastaan, jolta Dardanos sai maata Ida-vuoren juurelta, johon hän perusti Dardanian kaupungin. Lisäksi Dardanos sai vaimoksi Teukroksen tyttären Batieian hänen ensimmäisen vaimonsa kuoltua, ja he saivat lapset Zakynthos, Erikhthonios ja Ilos.


title: Soe Win

text: Kenraali Soe Win (burmaksi စုိးဝင္‌း; 1948 – 12. lokakuuta 2007) oli myanmarilainen poliitikko. Than Shwe nimitti hänet pääministeriksi 19. lokakuuta 2004.


title: Soe Win

text: Soe Win joutui maaliskuussa 2007 singaporelaiseen yksityissairaalaan. Hallitus ei antanut sairauden laadusta tarkempaa tietoa, mutta tiedotusvälineet puhuivat leukemiasta. Hän palasi kotimaahansa 3. toukokuuta, mutta joutui vielä saman kuukauden aikana takaisin Singaporeen.


title: Soe Win

text: Varakuvernööri Thein Sein nimitettiin 18. toukokuuta 2007 tilapäiseksi pääministeriksi Soe Winin sairauden johdosta.


title: Soe Win

text: Soe Win palasi Myanmariin 1. lokakuuta keskellä rajuja mielenosoituksia. Hän oli hyvin sairas ja joutuikin sotilassairaalaan Yangôniin. "Mizzima News" väitti hänen kuolleen 2. lokakuuta, ja tieto levisi useisiin tiedotusvälineisiin. Alun perin asiaa epäiltiin huhuksi, mutta sotilaslähteet vahvistivat kuoleman 12. lokakuuta.


title: Sauli Lehtonen & Hopeinen Q

text: Sauli Lehtonen & Hopeinen Q oli vuoden 1994 tangokuninkaan Sauli Lehtosen esikoisalbumi, jonka Edel Records Finland Oy julkaisi vuonna 1994. Hänen taustayhtyeenään toimii Hopeinen Q. Albumi sisältää 12 kappaletta.


title: Sauli Lehtonen & Hopeinen Q

text: Albumi julkaistiin CD-levynä sekä c-kasettina. Sitä on myyty yli 65 000 kappaletta, platinalevyyn oikeuttava määrä, ja se nousi Suomen virallisen listan sijalle 30.


title: Adrian R’Mante

text: Adrian R'Mante (s. 3. helmikuuta 1978, Tampa) on yhdysvaltalainen näyttelijä. Hän esittää Esteban Ramírezin osan Disneyn tilannekomediassa "Zackin ja Codyn viiden tähden elämää".


title: Adrian R’Mante

text: R'Mante on valmistunut University of Central Floridasta ja asuu nykyisin Los Angelesin metropolialueella.


title: Nick Hornby

text: Nick Hornby (s. 4. huhtikuuta 1957 Redhill, Surrey, Britannia) on englantilainen kirjailija ja käsikirjoittaja.


title: Nick Hornby

text: Hornby valmistui Cambridgen yliopistosta. Hän asuu nykyisin Maidenheadissa. Hän työskenteli alun perin englanninopettajana ja toimittajana. Hänen esikoisteoksensa, omaelämäkerrallinen "Hornankattila" ilmestyi 1992. Sitä seurasi romaani "Uskollinen äänentoisto" (1995), jossa hän kertoo, että keski-ikäisten miesten arjen armotonta pyöritystä helpottaa ja mielenterveyttä ylläpitää listojen laatiminen ja lukeminen. 1998 ilmestyi "Poika". Kaikista kolmesta on tehty elokuvaversiot.


title: Nick Hornby

text: Hornbyn myöhempään tuotantoon kuuluvat muun muassa novellikokoelma "Speaking with the Angel" (2001) sekä romaanit "Hyvät ihmiset" (2001) ja "Alas on pitkä matka" (2005). Hän on julkaissut myös esseitä lauluista nimellä "31 biisiä" (2003). Kirjailija osallistuu hyväntekeväisyysjärjestö TreeHousen toimintaan, ja hänellä itsellään on autistinen poika. Vuonna 2009 Hornby julkaisi ensimmäisen nuortenromaaninsa, "Skeittari".


title: Nick Hornby

text: Hornby on innokas jalkapallon kannattaja, ja "Hornankattila" kertookin paljon jalkapallosta. Hornbyn suosikkijoukkue on Arsenal FC, joka on suuressa osassa hänen ensimmäisessä kirjassaan. Myös muissa Hornbyn kirjoissa on jalkapalloa, enemmän tai vähemmän.


title: Veteraanikuntoutus

text: Veteraanikuntoutus tarkoittaa Suomessa vuosien 1939–1945 sotiin osallistuneiden henkilöiden ja heidän puolisoidensa toimintakyvyn ja itsenäisen suoriutumisen tukemiseksi annettavaa laitos- tai avomuotoista kuntoutusta, johon sisältyy myös tarpeellinen tutkimus ja hoito. Veteraanikuntoutus käynnistyi vuonna 1979. Se on toissijaista vuonna 1948 säädetyn lain nojalla toteutettavaan sotainvalidien kuntoutukseen, johon on vuosittainen subjektiivinen oikeus henkilöllä, jolla on tietty haitta-aste, invaliditeettiprosentti. Kuntoutukseen valittavan rintamaveteraanin tulee olla Suomessa asuva vuosien 1939–1945 sotiin osallistunut rintamaveteraani, jolla on rintamasotilastunnus, rintamapalvelustunnus tai rintamatunnus.


title: Veteraanikuntoutus

text: Veteraanikuntoutusta toteutettiin aluksi erillismäärärahojen puitteissa eri kuntoutuslaitoksissa, kunnes vuonna 1983 tuli voimaan laki rintamaveteraanien kuntoutuksesta (60/83). Laki uusittiin kokonaisuudessaan vuoden 1989 alusta (1184/1988). Lakiin on sen jälkeen tehty muutoksia lähinnä kuntoutukseen oikeutettujen henkilöiden määrittelyn, rahoituspohjan ja hallinnon osalta.


title: Veteraanikuntoutus

text: Vuoden 1994 alusta myös rintamaveteraanin puolisolle tuli mahdollisuus osallistua yhdessä veteraanin kanssa kuntoutukseen asetuksella määritellyin tavoin. Vuodesta 1998 toiminnan hallinto siirrettiin Valtiokonttoriin, kun Tapaturmavirasto lakkautettiin. Vuoden 2000 alusta osa veteraanikuntoutuksen rahoituksesta siirrettiin Raha-automaattiyhdistyksen vastuulle.


title: Veteraanikuntoutus

text: Tuorein veteraanikuntoutuksen asetus (1144/2004) on tullut voimaan vuoden 2005 alusta. Sen 2 §:ssä todetaan, että kuntoutettava ohjataan avo- tai laitoskuntoutukseen niin, että yleinen lääketieteellinen kokemus huomioon ottaen on mahdollista saavuttaa riittävä hoitotulos. Kuntoutettavan toimintakyvyn edistämiseksi ja säilyttämiseksi kuntoutuksen tulee olla säännöllistä ja suunnitelmallista. Kuntoutusjakson välin ei ilman erityistä perustetta tulisi olla vuotta pitempi.


title: Veteraanikuntoutus

text: Valtiokonttori antaa vuosittain ohjeen Rintamaveteraanien kuntoutuksen järjestämisestä. Uusimman 2.2.2007 annetun ohjekirjeen mukaan


title: Veteraanikuntoutus

text: Avo- tai päiväkuntoutusta voidaan toteuttaa joko terveyskeskuksessa, sairaalassa, vanhainkodissa, palvelu- ja päiväkeskuksessa, tarkoitukseen hyväksytyssä kuntoutus- ja hoitolaitoksessa tai hankkia se yksityisestä terveydenhuollosta annetun lain (152/90) 2 §:ssä tarkoitetulta palvelun tuottajalta tai itsenäiseltä ammatinharjoittajalta. Veteraanilla on mahdollisuus saada avokuntoutusta myös kotonaan.


title: Veteraanikuntoutus

text: Avokuntoutuksen toimintamuotoja ovat päiväkuntoutus, fysioterapian, puheterapian, toimintaterapian ja muun terapian yksilölliset hoitosarjat, psykososiaalinen ja muu ryhmäkuntoutus sekä erilaiset sopeutumisvalmennuskurssit. Päiväkuntoutusta voidaan antaa enintään 10 päivää ja muuta avokuntoutusta enintään 20 käyntikertaa kalenterivuodessa.


title: Veteraanikuntoutus

text: Kunnat voivat järjestää laitoskuntoutuksen omassa terveyskeskuksessaan, erikoissairaanhoitolaitoksessa tai hankkia palvelun tarkoitukseen hyväksytystä kuntoutus- ja hoitolaitoksesta.


title: Veteraanikuntoutus

text: Laitoskuntoutuksella tarkoitetaan kuntoutus- ja hoitolaitoksessa, sairaalan tai terveyskeskuksen osastolla annettua pääsääntöisesti yhtäjaksoista hoitojaksoa, johon kuuluu kuntoutuksen lisäksi majoitus ja täysihoito. Laitoskuntoutusta voidaan antaa enintään 10 vuorokautta toimintakykyluokassa III, mutta toimintakykyluokissa II ja I laitoskuntoutuksen tulisi olla 2–4 viikkoa, jos se on tavoitteiden kannalta tarkoituksenmukaista.


title: Veteraanikuntoutus

text: Puoliso voi osallistua veteraanin kanssa samanaikaisesti laitoskuntoutukseen veteraanin toimintakykyluokan mukaan vaihtelevan määrän; parhaimman toimintakyvyn luokassa (III) enintään 10 ja muissa (II ja I) enintään 14 vuorokauden ajan. Aviopuolison kuntoutusjakso voi sopivin järjestelyin olla yhtä pitkä kuin veteraanin, mutta se ei voi olla pitempi.


title: Veteraanikuntoutus

text: Toimintakykyluokkien määritelmät:


title: Veteraanikuntoutus

text: Vuoden 2005 valtion budjetissa veteraanikuntoutuksen määrärahoja korotettiin 12 miljoonalla eurolla. Valtioneuvosto hyväksyi keväällä 2004 linjauksena asiakirjan ”Veteraanipolitiikka 2004–2007”. Siinä asetettiin tavoitteeksi, että avo- ja päiväkuntoutus olisi ensisijaista, ja että laitos- ja avokuntoutuspalvelujen suhde olisi 50:50.


title: Veteraanikuntoutus

text: Sosiaali- ja terveysministeriön yhteydessä vuodesta 1979 toiminut Rintamaveteraaniasian neuvottelukunta teki selvityksen veteraanikuntoutuksesta vuonna 2005, jossa todettiin muun muassa, että


title: Veteraanikuntoutus

text: Vuonna 2006 veteraanikuntoutusta järjestäviä kuntoutuslaitoksia oli 75, joista


title: Veteraanikuntoutus

text: Koska veteraanikuntoutuksen kohderyhmä on vuosien 1939–1945 sodissa palvelleet henkilöt ja heidän puolisonsa, veteraanikuntoutus on jo pitkään ollut tavoitteiltaan ja toimintamuodoiltaan vanhusten kuntoutusta, geriatrista kuntoutusta. Valtiokonttorin vuonna 2002 tekemän ennusteen mukaan veteraanien määrä on vuonna 2010 noin 44 000 ja vuonna 2020 noin 3 700. Puolisoiden määrä laskee samoina vuosina 5000:sta 1000:een. Vuoden 2007 lopussa on elossa noin 77 000 veteraania.


title: Veteraanikuntoutus

text: Stakesin Socius-lehdessä (1/2006) Valtiokonttorin toimistopäällikkö Veikko Havo katsoo, että veteraanikuntoutusta toteuttavien laitosten on etsittävä muita toimintamuotoja. Veteraanikuntoutus on muutenkin kehittymässä kohti avopalveluja. Vaikka veteraanien määrä vähenee lähivuosina hyvinkin nopeasti, vanhusväestön osuus nousee vastaavasti, jopa ennätysvauhtia kansainvälisesti ajatellen. Monet veteraanikuntoutuksen hankkeet (esimerkiksi Kelan ja Raha-automaattiyhdistyksen geriatrisen kuntoutuksen kehittämishankkeet) ovatkin pyrkineet hyödyntämään veteraani- ja sotainvalidikuntoutuksesta saatuja kokemuksia kaikessa vanhusten kuntoutuksessa.


title: Veteraanikuntoutus

text: Hallituksen vuoden 2008 budjettiin sisältyy 10 miljoonan euron lisäpanos.


title: Gianni Amelio

text: Gianni Amelio (s. 20. tammikuuta 1945 San Pietro di Magisano) on italialainen elokuvaohjaaja.


title: Gianni Amelio

text: Amelio syntyi Calabriassa, mutta isä muutti Argentiinaan jo pian; poika vietti lapsuutensa lähinnä äitinsä ja isoäitinsä kasvattamana. Hän muutti Roomaan vuonna 1965 ja sai kriitikkojen suosion 1970-luvulla. Venetsian elokuvajuhlilla vuonna 1982 esitetty "Suoraan sydämeen" oli kansainvälinen menestys.


title: Gianni Amelio

text: Amelion myöhempiä elokuvia ovat "Avoimet ovet" (1990), "Varastetut lapset" (1991) ja "Lamerica" (1994). Hän kuului Cannesin elokuvajuhlien tuomaristoon vuonna 1995. Hän voitti vuonna 1998 teoksellaan "Così ridevano" (1998) Venetsian Kultaisen leijonan. Lisäksi hän on voittanut muun muassa useita Nastro d'Argento -palkintoja, kolme European Film Awardsia ja David di Donatellon, sekä ollut ehdolla Kultaisen palmun saajaksi.


title: Gianni Amelio

text: Helena Ylänen luonnehti "Helsingin Sanomissa" vuonna 1994 Gianni Ameliota kertojaääneltään teeskentelemättömäksi arkisten aiheiden kuvaajaksi, joka tyylinsä ja italialaisuutensa takia helposti leimataan neorealistiksi mutta on omasta mielestään vain realisti. Yläsen mielestä Amelio on demokraattinen ja antielitistinen elokuvantekijä, joka välttää tarinoissaan helppoja ratkaisuja.


title: Ruggero Deodato

text: Ruggero Deodato (s. 7. toukokuuta 1939, Potenza) on italialainen elokuvaohjaaja, joka tunnetaan parhaiten väkivaltaisista eksploitaatioelokuvistaan.


title: Ruggero Deodato

text: Deodaton tunnetuin elokuva on kansainvälisen kohun herättänyt kauhuelokuva "Cannibal Holocaust" (1980), jota epäiltiin ilmestyessään jopa snuff-elokuvaksi. Elokuva kiellettiin lukuisissa maissa ja seurannut oikeusjuttu toi sille runsaasti julkisuutta. Toinen tunnettu Deodaton ohjaus on "Talo puiston laidalla" (1980). Deodato oli vuonna 1988 ehdolla Fantasporton kansainvälisen fantasiaelokuvapalkinnon saajaksi työstä elokuvassa "Shamaani".


title: Ruggero Deodato

text: Deodatolla on yksi lapsi hänen entisen vaimonsa, näyttelijä Silvia Dionision kanssa. 5. joulukuuta 1971 solmittu avioliitto päättyi eroon 1979. Ohjaaja elää nykyisin Roomassa, jossa hän jatkaa yhä ohjaajantöitään. Osan elokuvistaan hän on ohjannut salanimillä "Roger Rockefeller", "Roger Deodato" tai "Roger Franklin".


title: Ruggero Deodato

text: Deodato syntyi Potenzassa, ja kasvoi lähellä Roomaa. Ensikosketuksensa elokuvien tekemiseen hän sai 1950-luvun lopulla ja 1960-luvun alussa kun hän alkoi tehdä yhteistyötä italialaisohjaaja Roberto Rosselinin kanssa. Deodato oli Rosselinin Renzo-pojan ystävä ja tätä kautta hän tutustui vanhempaan ohjaajaan, joka pyysi Deodatoa auttamaan erään elokuvan teossa. Yhteistyö jäi pitkäaikaisemmaksi, yhteensä seitsemän elokuvan mittaiseksi, ja myöhemmin Deodatosta tuli Rosselinin assistentti.


title: Ruggero Deodato

text: Yhteistyön Rosselinin kanssa loputtua, Deodato pyrki työskentelemään muiden ohjaajien kanssa ja oppimaan elokuvien teknisen toteutuksen keinoja. Hän työskenteli useissa kymmenissä tuotannoissa esimerkiksi Bruno Corbuccin, Antonio Margheritin ja Riccardo Fredan kanssa. Carlo Bragaglia tarjosi hänelle työtä Afrikassa, jossa Deodato työskenteli lyhyen aikaa kunnes palasi Italiaan. Ensimmäinen Deodaton ohjaama elokuva oli "Ursus, il terrore dei kirghisi" (tunnetaan myös nimellä "Hercules, Prisoner of Evil"). Antonio Margheriti oli aloittanut elokuvan ohjauksen, mutta tuottajan kanssa olleiden erimielisyyksien vuoksi hän lähti ja tilalle tuli Deodato. Uusien riitojen vuoksi Deodato jätti elokuvan teon sikseen ja Marheriti palasi viimeistelemään ohjaustyön. Elokuvan ohjaajaksi merkittiin Margheriti. Vuonna 1966 Deodato toimi apulaisohjaajana Sergio Corbuccin spagettiwesternissä "Django – kostaja". Elokuva on yksi tunnetuimmista, joita Deodato on ollut tekemässä.


title: Ruggero Deodato

text: Toimittuaan apulaisohjaajana vuosia Deodato alkoi 1960-luvun lopulla saada elokuvia ohjattavakseen. Muutamat elokuvat hän ohjasi loppuun tuottajan erotettua alkuperäisen ohjaajan. Vuosina 1968 ja 1969 hän teki peräti kuusi elokuvaa. Suurin osa Deodaton varhaisista elokuvista oli komedioita. Deodato alkoi saada houkuttelevia tarjouksia elokuvien tekemisestä. Ne kuitenkin koskivat myös hänen vaimoaan Silvia Dionisiota, joka oli menestyvä näyttelijä. Deodato kieltäytyi sopimuksista, koska arveli saaneensa ne vain vaimonsa toivotun mukanaolon ansiosta. Seuraavat kuusi vuotta hän vietti Milanossa ohjaten televisiomainoksia.


title: Ruggero Deodato

text: Mainoksia ohjatessaan Deodato aloitti yhteistyön Lamberto Bavan kanssa ja palasi tekemään elokuvia 1970-luvun puolivälissä. Deodato muutti takaisin Roomaan ja ohjasi vuonna 1975 ilmestyneen "Himon aallot" ("Una ondata di piacere"). Siinä missä Deodaton varhaiset elokuvat olivat olleet lähinnä komedioita, vuonna 1976 ilmestynyt rikoselokuva "Kylmät tyypit, kuumat raudat" ("Uomini si nasce poliziotti si muore") oli ohjaajan ensimmäinen toimintaelokuva, jonka seurauksena hänelle tarjottiin mahdollisuus tehdä viidakkoseikkailu "Viimeiset kannibaalit" ("Ultimo Monde Cannibale"). Kyseessä oli Deodaton ensimmäinen kannibaalielokuva - genre, joka myöhemmin tekisi hänet kuuluisaksi. Elokuva kertoo miehestä joka eksyy Filippiineillä viidakkoon ja päätyy kannibaaliheimon pariin. Deodato sai elokuvaan innoituksen National Geographicin artikkelista, joka kertoi luolassa elävästä eristäytyneestä kannibaaliheimosta Mindanaolla. Elokuvasta tuli taloudellinen menestys, mutta sen väkivaltaisuus herätti kritiikiä ja johti oikeusjuttuun jonka Deodato ryhmineen hävisi. Pari vuotta myöhemmin Deodato ohjasi "Cannibal Holocaustin", joka suomessa julkaistiin alun perin nimellä "Kannibaalien polttouhrit". Elokuvassa Deodato kritisoi tiedotusvälineitä, jotka halusivat tehdä rahaa sensationalistisella väkivallalla ja kuolemalla. "Cannibal Holocaust" itsessäänkin sai aikaan valtavan kritiikin aallon. Deodaton toinen kohuelokuva "Talo puiston laidalla" ("House on the Edge of the Park, La casa sperduta nell parco") tehtiin saman ryhmän kanssa kuin Cannibal Holocaust. Sekä "Kannibaalien polttouhrit" että "Talo puiston laidalla" kiellettiin molemmat monissa maissa, mukaan lukien Suomessa, mutta 2000-luvun alussa kummankin kielto on poistettu.